url: =Zomite thukhenna " Kam Hau Upadi " (ဥပေဒ) / Law 1925. - Laibu Saal\nHome > Thuluui/Articles > Zomite thukhenna " Kam Hau Upadi " (ဥပေဒ) / Law 1925.\nZomite thukhenna " Kam Hau Upadi " (ဥပေဒ) / Law 1925.\nKHAMTUNG ZOMITE' THU KHENNA\nKAM HAU UPADI\nKhamtungah Maangkaang kumpi hong kahtoh ma Sukte ukpipa Khanthuam' tapa Kamhau' khan' lai-in, Tedim leitang khempeuh hong ngah khin a, ama uk sungah thusia thupha a om ciangin thukhen ding Tedim khua panin (1) Pauvum, Sukte. (2) Khoilam, Hatzaw. (3) Maanggin, Hatlang. (4) Kimthuam, Zillom. (5) Pau-am, Samte. (6) Cinkim, Samte.(7) Telkhaat, Hatzaw, hih teng tawh vaihawmin hih laibu sunga bangin thukhenna hong bawl uh hi.\nTua nung sang Tedim gam sungah thusia lasia hong om ciangin hih laibu sung a bangin thukhenna nei uh hi. Tua bangin nidang lai-in thukhenna a na om hangin a laibu-in na omlo hi.\nTua a hih manin THUKHENA NGEINA a om bangbangin hih laibu a simte in, Aw, nidanglai a "ZOMITE' THUKHENNA" hih bang a na hi ta ve maw ci a a theih nading deihna tawh hih laibu hong kibawl a hi hi.\nTua banah khamtung mi khempeuh in Khamtung Zomi, Hausa, Ukpi-te in, thukhenna ngeinate thei leh a kuama peuh in mawhna khialhna nei ngamlo ding hi ci-in ngaihsutna nei ka hih manin hih laibu kong gelh hi.\nLaibu gelh kum: Laibu gelhpa:\n1.Thu neite' zuih ding thu:\n(a) Thu neite peuhmah in hausate kiangah thu khat peuh a kohciangun, hausa upate' mai-ah zu phel khaat tuak lup masa ding uh hi.\n(b) Tedim mi peuhmah khat leh khat thu kingeih a, Hausa upa kiang hong tut ma-un amau leh amau a kilemsa thute a hih leh hausate' kiangah tun thei nawnlo ding hi. Tua bangin a tut hangin thu suak thei nawnlo ding hi.\n(a) Leitang thak khawh nailoh mi khat leh khat a kituh leh, Hausa upa in a kikimin hawm sak ding hi. Tua ciangin a ki tuhte lungkim lo-in, Hausate' thu a nial vua leh a nihun a lo uh taanin midangte kipiak sak ding hi.\n(b) Mi khat peuh lo ki tuh a hausa upa in na khawl dih un cinapi khawl nuamlo a a khawh teitei leh, hausa upa in thu a khen ciangin a khawh nasa atan leh thaman loh lo ding hi.\n(c) Lo hawmna sa khat leh khat gi kituh a, Gisuang bot a a gi a khin leh, Hausa upa in a khinpa vok tuk 4 khat leh zu phel khat gam a, hausa leh a gente in ne hi. Tua ciangin a lo gi a ngeina bangin phut kik hi.\n(d) Lo neite in hoih tak a sialdai akaih, min honsak a, gan khat peuh in lo sung a an a nek leh a an bei zahzah leh vok tuk 3 khat leh zu phel khat liau-in seh thum suah seh khat tekin hawm ding uh hi.\n3.Sing leh gua thu\n(a) Lo lai-ah lo neite in mim leh taang dep a a hawi sing deihtak peuh mah, midangte in phuk a a suih leh vok tuk 3 leh zu phelkhat liau a, seh thum suah seh khat, lo neipa in inn sian, seh khat a gente in hawm ding uh hi.\n(b) Dai gei a sing halh a ki guk sak a om leh, vok tuk thum khat leh zu phel khat liau a, a vok leh a zu hausate in ne hi. Tua ciangin a sing guk teng a neipa piakik sak hi.\n(C) Lo sung a hi zongin gam lak a hi zongin, haikung a phuk a om leh vok tuk 4 khat leh zu phel khat liau a, Hausa leh a gen te'n ne uh hi.\nSingno deihtaak khat peuh lo lai hi leh huang sung hi leh a ki suksiatsakte, vok gual khat leh zu phel khat liau a, a vok singno nei te'n tang hi.\n(d) Khuamual a hi zongin han a hi zongin a ki gelhsa lai a susia a om leh, a susiate a cialna a bei zah alang liau uh a, inn sian vok tuk 3 khat, a gente ading vok tuk 3 khat leh zu phel khat liau hi.\n(e) Lo hawm nai lohna a gua po pen, min hah a, lo hawm ciangin a hahpa in tua lo a ngah kei leh a hahpa in a hahsa teng phukin a po thak teng loneipa /lo ngahpa in ngak ding hi.\n(f) Inn gua ahi zongin gamgua ahi zongin, a gua hahna min a suksiatsak leh, vok tuk 3 khat leh zu phel khat liau a, seh thum suah seh khat thu neipa in seh khat inn sian, seh khat a gente in hawm ding hi.\n(g) Guaduai susiate vok tuk 3 khat leh zu phel khat liau a, seh thum suah seh khat a nei pan seh khat inn sian, seh khat a gen te'n hawm uh hi.\n(h) Mi khat in gua suan a, mi khat peuh in tua gua a bawh khiat sak leh vok tuk 3 khat leh zu phel khat liau a, seh thum suah seh khat a nei pan tangin, seh khat inn sian, seh khat a gen te'n hawm uh hi.\n4.Gan annekna thu:\n(a) Sial, Bawng, Lawi, Sakol, tua teng May – June kha dong ciang kicing ciat ding hi. Tua sung tengin cing nuam lo a mi' an anek sak leh, gan khat tungah vok tuk 3 khat leh\n(b) Zu phel khat liau a, a lang tuakin lo neipa leh ukpipa in hawm sak hi.\n(c) Sialtal sang li neisa leh, sialpi no nei a no inn nuai-ah om a, a pi vai a kuan ciang, mi lo a an a nek leh bangmah thu suak theilo hi.\n(d) Khuakim a sial tual lo kho te'n a kim kot a dai a kaih kei a, gan in an anek sak leh, bangmah thu omlo hi.\n(e) Huan sung an po zawh, vok a hi a kel a hi zongin ta a, an a nek a a huan neipa in a den lup khak leh a gan lang hawm ding a, agan man lohin a nek man liau saklo ding hi.\n5.Thang bawlna thu:\n(a) Inn a ki khawi gan phakna sungah, Gumto thangsiah a om a, gan khat peuhpeuh kia-in a awk leh a gan bangbangin loh ding a, zu phel khat zong liau hi. Tua zu pen hausate in ne hi.\n(b) Gan khawk pua, gam lapi panin ganhingte kia a gan a awkte thang neite in a gan a lang man ne-in, a gan man a lang leh zu phel khat liau hi. Hausa leh a gen te'n tua zu ne hi.\n(c) Gumthang, pialthang, singluang thangah mi khat peuh a awk a, a sih leh sialpi khat kawsah satin inn sian vok tuk 3 khat, a gente' adingin vok tuk 3 khat leh zu phel khat liau hi.\n(d) Gum thang a a awk a tuakte in a thang neite a koh ciangin, a koh manin a liang khat tang hi.\n(e) Thang a sa awk a tuak te'n, a thang neite ko lo a a sut leh Guta suak hi.\n(f) Ngal, vom, sazuk tua teng a sa a late, vok tuk thum 5 leh zu phel khat liau a, thang nei te'n vok tuk 3, inn sian vok tuk 3, a gen te'n vok tuk 3 khat leh zu phel khat hawm uh hi.\n(g) Sakuh, sakhi, sathak, tua teng sa alate, vok tuk 3 leh zu phel khat liau a, thang nei te'n vok tuk 3 khat, inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(a) Mi' sihna ciatciat kibang lo hi. Sa sa a kikap kha, sakappa' thautang paisuak kha, thau bawl a khahsuah kha, khat leh khat kibuan a kamsiatna tawh a si, suangtum lawn a asi, tua bang teng a site khutkhial a hih manin, lawi 5 leh vok tuk 4 khat zu phel khat tawh liau a, lawi khat inn sian, vok tuk 4 khat leh zu phel khat agen te'n hawm a, a dang teng a liam te'n tang hi.\n(b) Sial, bawng, lawi, sakol,kel, ui, tua teng lo lai ta a hi zongin, gam lakah a hih zongin, min sa sa-in a kap lup leh, a pha ciacia-in loh kik hi.\n(c) Mit ki sukhial, khe ki sukhial, khut ki sukhial, bil ki sukhial, nak kisu khial, muk ki sukhial a melsia a mittaw khelbaite khut khial a hih ciangin sial zabo khat liau a, inn sian vok tuk 3 khat, a gente' adingin vok tuk 3 khat leh zu phel khat liau hi.\n(d) Ki khat sihna, zu nunna, sivuina lampi ahi zongin mei-ek leengin, inn a kat sak leh, zu phel khatin siatvat hi.\n(e) Zununna a hi zongin, nopna dahnate-ah, zu nek, sa nekna a a kikawm belte, lungham thangsia a a ki tamsakte in a bel bangbang leh zu phel khat liau hi. A zu hausa leh a gen te'n ne hi.\n(f) Bel kawm a, anhuanna, sa huannate a ki siat sak leh, a bellman zahzah leh zu phel khat liau aa zu hausate in ne hi.\n(g) Zununna a hi zongin, sa nekna peuh mahah, bel kikawmin hehna omlo pi-in a ki khuai khak leh bangmah thu omlo hi.\n(h) Mi khat in sakol sap kawm a, a sih leh sakol man zahzahin loh hi. A hi zongin bang zah, bang zah hi ta leh a sap a hih nak leh, sakol lang man bek loh hi.\n(a) Mi khat in gamlak, lo, sing, gua a hi a, an a hi zongin, deih theih peuh mah March kha detma-in, kem ding a tua kha det ma-in kemlo-in a kat leh, bangmah thu omlo hi.\n(b) March kha det ma-in gam hal om a lo a kat leh a maang ni khat tomsak hi.\n(c) Sing, bi, gua, tua teng a kat leh, aman zahzah loh hi. Bang hang hiam cih leh tuate a tai thei hilo hi.\n(d) Mi khat in mun khatah gam kihal a, ki pehpeh a, mi a kang zongin inn a kang zongin a tuam a kihal hi kei peuh leh bangmah thu omlo hi.\n(e) Mi khat in gitloh tumin, inn halsak a, a inn akat tum leh a inn man zah lohin, innsian vok tuk 4 khat leh zu phel khat liausak hi.\n(f) A inn kang a ki phelh zawh a, inn tawm bek a kat leh a hal te'n, sial za bo khat tawh, inn sian vok tuk 3 khat, a gente' ading vok tuk 3 khat leh zu phel khat liau hi.\n(g) Khualzin hi a, gam vak a hi zongin, mi' inn tungin dangka, tau bel, khi, zamte pua-in, tuate tawh a kat kawm khak leh bangmah thu omlo hi.\n(h) Mi khat peuh mah in gitloh tumin, mi' buk khat peuh a halsak leh a tung a inn katna tawh ki bangin liau hi.\n8. Dawitanna a Zehphitna thu:\n(a) Pusa dawi zehphitte vok tuk 4 khat leh zu phelkhat liau hi.\n(b) Vok zehphitte vok gual 3 leh zu phel khat liau hi.\n(c) A dawi zehphitna a zehphitte a gawh ciacia a lang leh zu phel khat liau hi.\n(d) Tualbawlna-ah sialin bawl a ui-in a bawl zongin, KAMHAU' uk sungah kitang lo hi. Uk pua peuh mah in ong phit leh a gawh ciacia hong loh hi.\n(e) Dawitanna-ah sawl a ki ban kei leh thusuak lo hi.\n9. Guktakna thu\n(a) Guta peuh mah bangbang hi leh a neipa in a guk laitak a amat leh, a guk bangbang lakikin, innsian vok tuk 3 khat a gente' ading vok tuk 3 khat leh zu phel khat liau hi.\n(b) Mi hat peuh in sial, bawng, lawi, sakol kel a kipan ganhing khat peuhpeuh gu a, go a, zuak a hi zongin, a guk ciacia khat, inn sian zong a guk ciacia khat, vok tuk 3 khat leh zu phel khat liau hi.\n(c) Mi khat in a ma sial lopi man a, a bil a at sak leh vok tuk 3 khat leh zu phel khat liau a, seh thum suah seh khat sial nei pa'n, seh khat inn sian, seh khat a gen te'n ngah hi.\n(d) Mi khatpeuh in ama sial lopi long a awhsak leh vok tuk 3 khat leh zu phel khat liau hi.\n(e) Mi khat in vok khat a guk leh a vok ciacia-in kha kik a, a guk tawh vok 2, inn sian vok tuk 3 khat leh zu phel khat liau hi.\n(f) Mi khat in zawhngeu khat a guk leh vok gual 2 leh zu phel khat liau a,a zawhngeu piakik sak hi. Zawhngeu neipa in vok gual 2 tang hi.\n(g) Mi khat in huang sung luhin ak aguk leh, vok tuk 3 leh zu phel khat liau a, ak neipa in tuk 3 khat, innsian khat, a gen te'n tuk 3 khatleh zu phel khat hawmin a ak ki lehkik saklo hi.\n(h) Mi khat in huang sung luhin aktui a guk bek leh zong a tung a mah bangin liau hi. + Naupang kum 7 nuaisiah in, ak, a hi zongin, aktui a hi zongin,na khat peuhpeuh a guk hangin thu suak theilo hi.\n( 9) a peuhmah ahawmte' thu ngai lo a, a gu a om leh hausa pa in vok tuk thum khat leh zu phel khat gam hi.\n(a) Mi khat in mun khat a sa a koih a guksak a om leh vok tuk 3 thum leh zu phel khat liau a, thu neipa tuk 3 khat, inn sian tuk 3 khat, a gen te'n tuk 3 khat leh zu phel khat hawm uh hi.\n(b) Inn sung a sa kikoih a gute vok tuk 3 nga leh, zu phel khat liau a, sa nei pan vok tuk 3 thum, inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(c) Mi khat in vaimim, kawlmim, taang, kawlkai, hakai, simmai, ga, bal, be, leh nek theih peuh mah a gute, in a zah nihin loh a aguk tawh a zahnih pha hi. Inn sian vok tuk 3 khat, a gente' ading vok tuk 3 khat leh zu phel khat ki liausak hi.\n(d) Khualzin gamvak gilkial khat in kawltu khat khiak a akhamval a apuak, a paih leh vok gual khat liau a, a nei te'n tang hi.\n(e) Kawl mimtu khiak a agui lo bukah a koih leh thusuak lo hi.\n(f) Kawltu, sahawk, mai, nahtang, siing, cihte a gu a om leh vok gual 2 leh zu phel khat liau a, vok gual nih a nei te'n tangin zu phel khat a gen te'n ne hi.\n(g) Upa khualzin gamvak a gilkial te'n, a nek leh bangmah thu omlo hi. Ahi zongin seng leh bawmin pua theilo ding hi.\n(h) Dangka gukna thu panin, bang zah bang zah agu zongin, a guk zahzah a zah kkhat awh loh kik ding hi. Inn sian leh a gente' ading anuai abang a hi hi.\n(i) Dangka pek khat pan 20 ciang aguk leh, inn sian vok tuk 3 khat, a gente' ading vok tuk 3 khat leh zu phel khat liau hi Dangka 50 pan 100 ciang a guk leh inn sian vok tuk 4 khat, a gente' ading vok tuk 4 khat leh zu phel khat liau hi.\n(j) Huang sung inn sungah, puanza, puanten, puanak, dial, nik, lukham, za-ip, kawnggak, lukham, puan a min piang peuhmah a gute in, a guk zahzah a man zahnih lohin, a inn sung lut man vok tuk 3 thum leh zu phel khat liau hi.Tua sung panin hausa leh a gen te'n hawmin thu nei pan vok tuk 3 khat tang hi.\n(10) Taubel, zam, dakbu, daktal, saiha, tua teng a gute in, aman zah tuatin, aman zah nih leh inn sian aman zah khat tawh a gente' ading vok tuk 4 khatleh zu phel khat liau hi. A man zah nih thu neipa in tang hi.\n(11) Khi thu panin bang khi bang khi hi mah ta leh, a gu a om leh a tung a mah bangin akhi bangin liau hi.\n(12) Mi' ngawng a awh kim lai a sut agu a om leh, Ukpipa in vok tuk 3 thum atuamin gam dinga, ukpipa in tang ding hi. Khineite'ading in atung a tau bel thu mah bangin ki khensak ding hi.\n(13) Bi, a gute a bi guk cia mahin loh a, zu phel khat liau hi.\n(14) zu phel khat Hanah a hi a khuamualah a hi zongin dial kikhai agute vok tuk 3 liau a Hausa leh a gente in ne hi.\n(15) Akgia sawnkai song tung a suan leh vaphual mul inn asuan a gu a om leh vok tuk 3 khat leh zu phel khat liau a, hausa leh a gen te'n ne uh hi.\n(16) Huang sung hi ta leh lo sung hi ta leh, singno deihtak peuh mah a susia a om leh vok gual khat leh zu phel khat liau a, hausa leh a gen te'n ne uh hi.\n(17) Inngua ahi zongin, gam gua a hi zongin a hahsa peuh mah gu a Gua pum 10 nuaisiah a gu te'n, vok tuk 3 khat leh zu phel khat liau a, gua nei pan, seh thum suah seh khat, inn sian seh khat, a gen te'n, seh khat leh zu phel khat hawm uh hi..\n(18) Gua pum 10 tung siah a gu a om leh, vok tuk 3 khat leh zu phel khat liau a, Gua nei te'n seh thum suah seh khat, inn sian seh khat, a gen te'n seh khat leh zu phel khat hawm uh hi. A gua pen a neite in tang hi.\n(19) Guaheh bawlsa tang 100 tung siah a gu a om leh, vok tuk 3 thum leh, zu phel khat liau a, Thu neipan vok tuk 3 khat, inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(20) Mi khat in ngawi a kia ngasa a lak leh, vok tuk 3 thum leh zu phel khat liau a, ngawi neipa in tuk 3 khat, inn sian tuk 3 khat, a gen te'n tuk 3 khat leh zu phel khat hawm uh hi.\n(21) Ngawi li a kisim sakte, sial za bo khat, inn sian vok tuk 3 khat, a gente'n vok tuk 3 khat, liau a a sial ngawi neipa in tang hi.\n(22) Mi khat in khuai ken a guk leh khuai tawi a man zah tuatin hausa leh a gen te'n hawm uh hi.\nMi' kiat suah van khat peuh mu te'n hausa upate' kiangah ko ding hi. Ko lo a a imcip leh guta suak ding hi.\n(1) Sial, Lawi, bawng, sakol, kel, tua teng kenkia om a a mu a om leh, a neite dong masa lo a a sa a lak leh a gan man alang lohin, inn sian vok tuk 3\nkhat, a gente' ading vok tuk 3 khat leh zu phel khat liau hi.\n(2) Khua sung dai kawm a ak, a denglum a om a, a sa a nek leh vok gualno 2 leh zu phel khat liau a, a vok gualno ak nei te'n tang hi. (A deng lum khate in deng lum kha ing, ci a tua aksi a neite a piak kik leh thu om theilo hi.)\nGam sa liang leh inn saliang imte a nuai a ki gelh bangin liau uh hi.\n(3) Sakuh, sakhi, sathak, saza, sazuk, tua teng liang a imte, liang khat tungah pek 6 tek liau hi.\n(4)Tungsial, zaangsial, ngal, vom, tua teng liang a imte, liangkhat tungah, pek 6 tek mah liau hi.\n(5) Sial, lawi, bawng, sakol, tua teng liang a imte liangkhat tungah pek 6 tek mah liau hi.\n(6) Vok leh kel liang a imte liang khat tungah pek 3 tek mah liau hi.\n(7) Ci siah peuhmah a imte, liang khat tungah, vok tuk 3 khat leh zu phel khat liau hi.\n11. Mindaina thu:\n(1) Mi khat peuh in, mi khat, mindai hen cihna tawh lai sung ahi zongin, kamin a hi zongin, gensia-in zum na'ng dai na'ng, a thu om lopi a om a bawl leh a gente vok tuk 3 thum leh zu phel khat liau a, thu nei pa'n tuk 3 khat, inn sian tuk 3 khat, a gen te'n tuk 3 khat leh zu phel khat hawm uh hi.\n(a) Mi khat in kauneipa/nu khat kiangah, "nang kau nei nu/pa," a cih leh lawi 8 leh zu phel khat liau a, thunei te'n lawi 5 tangin inn sian lawi 2, a gen te'n lawi 1, leh zu phel khat hawm uh hi.\n(b) Mi khat in kau neite' kiangah, "kaunei aw," ci a a ko leh, vok tuk 4 khat leh zu phel khat liau a, vok leh a zu teng hausate in ne uh hi.(1st.Kau nei leh kau neilo a kitot a, kau nei pan kau nei lopa' heh nang a a tot masak a nang kauneipa a cih leh bangmah thu omlo hi. Numei tawh kipai kanin, innkuan kamkum a, kau nei hi ci a agente bangmah thu omlo hi.)\n(2) Mi khat in mikhat dangka a hi zongin, van khat peuh a hi zongin aguk lohpi gu hi ci a suatkhialh khak leh a nuai a bangin thu kikhen hi.\nSial, lawi, bawng, sakol, zam, khibah, dakbu,dangka 50/- tungsiah gu hi ci a a ki suankhialte vok tuk 3 thumleh zu phel khatliau a, thu neipa in vok tuk 3 khat, inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(3) Dangka 50 nuaisiah leh van manpha kholote, gu hi ci a aki suankhialte vok tuk 3 khat leh zu phel khat liau a, hausa leh a gente in ne uh hi.\n(4) Mi khat in mi khat' sulu lopi a su lu hi ci a asuan khialh leh, vok tuk 3 thum khat leh zu phel khat tawh, sum a khap leh a khap zah tawh liau hi. Vok tuk 3 khat thu nei pa in, tuk 3 khat inn sian, a gente' ading tuk 3 khat leh zu phel khat liau hi.\na. Sai, zaangsial, ngal, sa khempeuh gam sung panin man a, kithang zonapi, nangmat hilo hi keima mat hi, a cite vok tuk 4 khat leh zu phel khat liau a, hausa leh a gen te'n ne uh hi.\nb. Hausa sawl a upa sawltak vakte, khua sung nautaang te'n a thu gen lo-in vel a akosiate in, vok tuk 3 khat leh zu phel khat liau a, a vok leh a zu teng hausa upa in ne hi.\nc. Suan khialhna thu a hi zongin a dang thu ahi zongin Hausa upa' mai-ah sum a ki khap uh leh, amawh pan mawhna angeina bangbangin liau ding a, a sum a kikhapna pan a ki khapna zahzah uh liau ding hi.\nd. Sum a ki khapna uh panin inn sian leh a gente' a dingin a nuai a bangin liau ding hi.\n(i) Sum a kikhapna dangka 50 nuaisiah a hih leh, inn sian vok tuk 3 khat, a gente' adingin vok tuk 3 khat leh zu phel kkhat a hi hi.\n(ii) Sum akikhapna dangka 50 tungsiah ahihleh, inn sian vok tuk 4 khat leh a gente' adingin vok tuk 4 khat leh zu phel khat liau hi.\n12. Nupa kimakna thu:\n(1) Numei khatleh pasal khat ki tengin a kilak ciangin, a la te'n A Pasal in deih nawn lo-in a mak nop leh ma thei hi. A hi zongin thaman mo liah man, sa seng puak man bangmah la kik theilo hi.\n(a) Numei in deih lo-in a mak nop leh ama thu a hi hi. A hi zongin pasal te'n thaman Ks.4/ pia napi, a numei te'n sa a puak kei a leh, thaman leh mo liah man pasal te'n pia kik ding hi.\n(2) Pasal khat in numei khat a tenpihsa, a numei in mawhna neilo napi ta neih lohna hang lel a a mak leh, vok tuk 4 khatin kha a, inn sian vok tuk 3 khat, a gente' ading vok tuk 3 khat leh zu phel khat liau hi. (Numei' mawhna om a a mak a hih leh thu suak theilo hi)\n(3) Pasal khat in a leisa a zi lungkim lo a amak leh bangmah thu om theilo hi. A hi zongin numei man ki leh kik thei nawnlo ding hi.\nPasal in ngai napi a a zi in deih lo a a ciah leh, pasal te'n a man a piak sa teng lakik thei hi.\n(4) Pasal khat in numei khat tenpihin ta nei a a nei kei zongin, a pasalte' innah a zi a sih leh, a lak a numei' man a kiciamna zahzah a lang pia hi.\nPasal khat in numei khat tawh kitenga tapasal a neih zawh ciangin, a man pia nai lo a a pasal site, a nu in a ta a ngak leh, a man a nget zahzah pia hi. ( A nu in a ta ngak lo-in a ciah leh, a numei' man a piak zawh leh a pasal te'n ngen kik theilo hi. A piak nai kei leh numei' nung lam te'n ngen kik theilo hi.\n(a) Pasal khat in numei tawh mawhin a gai ciangin, a tenpih nop kei leh vok tuk 3 sagih leh uipi khat leh zu phel khat liau a, a gai te'n vok tuk 3 nga tangin, inn sian tuk 3 khat, a gen te'n tuk 3 khat lah zu phel khat hawm uh hi.\n(b) Numei hong gai a hong suah ciangin a pa te'n a deih kik leh a vak man ding sial zabo khat pia a, a nau la thei hi.\n(c) A gai sakpa in vok tuk 3 sagih a liauma-in, a gai nu suakin a gai nu si leh, a gaisakpa lawi 8 leh zu phel khat liau a, a gai te'n lawi 5 tangin, inn sian lawi 2, a gen te'n lawi khat leh zu phel khat hawm uh hi. (A gaisakpa in vok tuk 3 sagih a liau khit ciangin, a gai nu a ta suakin a sihpih hangin bangmah thu omlo hi.\n13. Zi kisut thu:\n(1) Pasal khatin a dang pasal khat' zi khumsak a, a luk zawh a apasal in a mak leh, akhumpa lawi 8 leh zu phel 1 liau dinga, atuamin vok tuk 3 khat go masa hi. Thu nei pan lawi 5 inn sian lawi 2, a gente' ading lawi 1 leh zu phel khat hawm uh hi.\n(2) (a) A pasal in a zi amak ngam kei leh, akhumpa lawi 4, leh vok tuk 4 khat leh zu phel khat liau a, thu neipa in lawi 3, inn sian lawi 1, a gen te'n vok tuk 4 khat leh zu phel khat hawm uh hi.\n(3) (b) Pasal' khat zi a dang khat in asuh leh, lawi 8 leh vok tuk 3 khat tawh zu phel khat tawh liau a, thu nei pan lawi 5, inn sian lawi 2, a gen te'n lawi 1 leh zu phel khat hawm uh hi.( Thu neipa in a zi leina a zi' man teng lakik thei hi.)\n(4) Tangval khat leh nungak khat kingai-in kiteng ding ci-in nakpi-in kiciamin adang tangval khat in a hek khiat a, a lawmnu in ngai zaw a a hekpa tawh a ki ten leh, a numei zuau manin sial zabo khat, leh a gente' a ding vok tuk 3 khat leh zu phel khat liau hi.(A hekpa in a ahek hangin kiteng kei peuh leh bangmah thu suak lo hi.)\n14. Pasal te'n numeite a utlopi a a buanna:\n(1) Lampi hi ta leh gamlak hi ta leh, khua sung hi ta leh-ah, nungak, meigong, nupi, numei khat peuhpeuh ut lopi a a buan a om leh, a nuai a ki gelh bangin aliau hi.\n(a) Pasal khatpeuh in numei khatpeuh mawhpih nuam a ut lopi a buan leh, a buanpa sialpi khat leh inn sian vok tuk 4 khat leh a gente' ading vok tuk 3 khat leh zu phel khat liau hi.\n(b) Pasal khat in pasalnei lai nupi khat ut lopi a a buan leh, lawi 8 leh zu phel khat liau a, thu neipa in lawi 5, inn sian lawi 2, a gen te'n lawi 1 leh zu phel khat hawm uh hi.\n(2) Pasal khat in meigong ta ngak nupi khat khumin a luk zawh leh, tua numei' nu lungkim lo-in hausa a koh leh a khumpa lawi 8 leh vok tuk 3 khat leh zu phel khat liau hi. Inn sian lawi 2, a gen te'n lawi 1, leh zu phel khat hawm uh hi.\n(3) Pasal khat pai-in numei pasalnei sa khat' nawi meek a hi zongin, a kam tawh tep a hi zongin a hih leh, vok tuk 3 sagih leh uipi khat leh zu phelkhat liau hi. Inn sianin uipi khat leh vok tuk 3 khat leh zu phel khat, thunei te'n vok tuk 3 nga tang hi.\n15. Mihing'tung a kisuamna thu:\n(1) Mi khat in adang mi khat tumin thau a hi a, hiam a hi a sing khuah suangtum tawh a hi zongin, a thatpa lawi 11 tawh, tualsiatna tawh zu phel khat liau a, a masa penin vok tuk 4 khat go a, inn sian lawi 2, a gente' ading lawi khat leh zu phel khat, a si te'n lawi 8 tang hi.\n(2) Mi khat in mi' paina lampi-ah mi sun hen ci-in so dawhin mi khat sunin a sih leh a tunga ki gensa bangin liau hi.\n(3)Mi khat in midang khat mudahin bum a hi zongin, zatui pia ahi zongin, a sih leh a si te'n aman takpi a hihna tetci a neih nak uh leh,\n(1) Mi khat tung' lawi 8 leh zu phel khat liau a, a si te'n lawi 5 tangin, inn sian lawi 2 a gen te'n lawi 1 leh zu phel khat hawm uh hi.\n(5) Numei gaite in a sung a apai a nau si hen ci-in zatui a hi zongin, hih theihna khat peuhpeuh tawh hih a ata a sih leh, lawi 8 leh zu phel khat liau hi.\n(6) Mi khat in mi khat thah sawmin thau a hi zongin, hiam a hi zongin, singkhuah suangtum a hi zongin tuate tawh hih a a sih loh hangin, mitaw khel bai, na sem zolo-in a om leh, lawi 8 leh vok tuk 4 khat tawh liau a, thu nei te'n lawi 5, inn sian lawi 2, a gen te'n lawi 1 leh zu phel khat liau hi.\n(7) Mi khat in lampi-ah mi khat peuh sun hen cihna tawh so dawhin a sut a a sih loh hangin sialpi khat inn sian vok tuk 4 khat leh zu phel khat liau hi, a sial thunei te'n tang hi.\n(8) Numei a hi a pasal ahi zongin hehna nei-in hausapa kiangah kolo a ama thu a a vatsat leh, sialpikhat leh inn sian vok tuk 4 khat leh zu phelkhat liau hi.\n(9) Mi khat in mi sunkha hen ci-in so dawh a, min mu-in so dawhpa a ki theih leh, sial zabo khat, a gente' a ding vok tuk 3 khat leh zu phelkhat liau hi.\n(10) Zunekna-ah mi khat leh khat a ki tot ciangin, khat in, nang, ci-in a temta dokin, a vau leh zong a nuai a bangin liau hi.\n(a) Tembul a let leh zu phel khat,\n(b) Temta dokin a vau leh vok tuk 3 khat leh zu phel khat liau a hausa leh a gen teng in ne uh hi.\n16. Ganhing' tunga kisuamna thu\n(1) Lo a ta, sial, bawng, lawi, sakol, a hi zongin a lo neite in teipi tawh satin, sunin liamna nei-in a sih leh, a gan man a lang liau-in a liaupa in a sa a lang ne hi.\n(a) Si lo a aliam leh alo neipa in a mutpa guai hi.\n(b) Sial, lawi, bawng, sakol, tua teng amit a deng khate, a dam ma teng mutsak a, a dengpa in a mutpa' thaman pia hi.( Tua a gan mit a dam zawh kei leh a gan cia pia a a dengpa in a mitna bel tang hi.) + Sialcing naupangte in suangin deng khial a hi zongin, a gan mit a denkhak hangin thu suak lo hi. A hih hangin a mi a mudah manin a gan tua bangin hih sak a, saili a hi zongin, suangtum a hi zongin dengin kapin a gan mit a khak leh, a tung a bangin liau hi.\n(2) Sial. Lawi, bawng, sakol, tua teng a ta a tolhsak te'n, vok tuk 3 thum leh zu phel khat liau a, a gan nei te'n vok tuk 3 khat tangin inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(a) A man takpi a sat a, a ta tolhin a pi a sih leh, a pi'man zahzah leh inn sian zu phel khat leh vok tuk 3 khat liau hi.\n(3) Kel, vok, ui, tua teng deng kha a ata a tolh sakte in, vok gual 2 leh, zu phel khat liau hi.\n16. Mihai tatna thu:\n(1) Mihai khat in, inn hal a hi zongin, lo a hal a hi zongin, sum, deih theih khat peuh mah gu a hi zongin bangmah thu omlo hi.\n(a) Mi hai khat in mi khat a thah khak leh sialpi 1, kawsah sat hi.\n17. Thu nialna thu:\n(1) Hausa in mi khat sam a laipia-in teltak zanapi-in a pai kei leh dangka 10 gam hi. A sappa a cina a a om kei leh bangmah thu suak lo hi.\n(2) Lamsial un ci-in thupiakna lai ngah napi leisia, mincim, abawl lote ukpipa in sialpi khat gam hi.\nTedim uk sung a lam sialna sungah leisia lampi sia khat peuhah sakol khat kia-in a sih leh a man zah lohin ukpipa in sial za bo khat gam hi. (Tua ciangin sakol neipa a ma sakol a sih leh sakol man ngah thei ding hi. Sakol a sih kei leh bangmah ngahlo hi.\n(3) Khua khatah natna tungin, "Khat leh khat kiangah kihawh kei un," ci-in kham hi napi a hawh teitei a om leh, vok tuk 3 khat leh zu phel khat ukpipa in gam hi.\n(4) Khua khatah gan pul a om ciangin, gan hawl ding a hi zongin, sa pua ding ahi zongin, hausapa in kham napi sapua ahi a gan hawl a hi zongin a om leh ukpipa in sialpi khat gam hi.\n(5) Thu phamawh laitaite peuhmah a sun a zanin khua khat pan khua khatah laitai hen ci-in, sawlnapi, a sawl bangin tai lo a atai hun ding a ki pelhsak leh, a laitaipa vok tuk 3 khat gam hi.\n(6) Tedim uk sung a miteng khempeuh khualzinna gam vahna-ah cina a si hong ki pua a, apua nuamlo a omte ukpipa in sialpi khat gam hi.\n(7) Khua sung hausate in phamawhna a gan khat peuhpeuh a gawh dingin, a deih bangbang piak dingin gan hawlin inn nuai a ki khumsa a neite in a hawlkhiat kik leh, hausa in vok tuk 3 khat leh zu phel khat gam hi.\n18. Innluah thu:\n(1) Innluah thu panin, a beh a phung ngeina zui a, uzaw innluah leh nauzaw innluah tawh nam nih om hi.\n(2) Mi khat in ta tampi a nei zongin, uzaw inn luah a hi zongin nauzaw innluah a hi zongin a nu apa' thumangin innluahpa' thumangin mawhna nei a asum a sim khial ahi zongin a nu apa te' innah a ten lai tengin a innluahpa liau hi.\n(a) Inn a tuan khit a inn a neih zawh leh, amahmah liau hi. A liau zawh kei leh a beh a phung in huh hi. Ahuhna sumte a neipa in sum a neih peuh ciangin loh hi. Tua bangte amet a pung om ngeilo hi.\n(b) A nu' apa' thu, innluahpa' thumanglo-in, vakthap a a nu apa' hilh zawh loh, a nu leh apa tawh kisai nawnlo ci a thuciamsa aneite,\n(3) A neutunga kipan a hi a, a gol zawh ciang a hi zongin, anu leh apa' thu leh innluahpa' thumanglo a, "Ki hilh zolo-in ki don nawnlo ding hi hang," ci a thuciamna aneisate, leiba a nu leh apa' tungah kisik thei nawnlo hi.\n(4) Innluah dingpa' zi bangzah bangzah man la leh, a nu leh apa in leisak hi. ( Inn a tuan ciangin a nu pate leh innluahpate in, hoih asak zahin inntuan hi. Inn tuanna sum a hi a, logam a hi zongin, a u, a u-in pai-in anautum pen in tawm tang pen hi.\nKua ma peumah in a inn tuan ma-in, sum a tun zongin, sa akap zongin a nu apate in a neutung akipan a vak uh a hih manin, phul theilo hi.\n19. Nauzaw innluah, nu-nih, nu-thum neihna thu:\n(1) Mi khat in a zi masa tawh tapasal khat a neih khit ciangin, a zi si-in zikik tawh tapasal tampi a neih hangin a zi masa' ta in innluah hi.\n(2) Mihing kibanglo hi, uzaw innluah a hi zongin nautum pen in luah a hi zongin, nu nih nu thum neite kikim lo-in, innluahpa inn a tuan leh, inn mun lo gam a hi a sum a hi zongin a deih teng la masa hi. Tua ciangin a zi nunung' ta a hi zongin, a nute apate a vak penin zom hi. (A nu apa a sih khit ciangin, innluahpa in a nu apa' inn hoih asak zawk leh ciah kik hi. A nu apa a sih ciangin inn a tuan hangin kawsah satin vui hi. A nu apa vak peuhpeuh anu apa' innah luahin teng hi.)\n(3) Inn luahpa nukik ta a hi zongin, nau numei nei a numeite in pasal a neih leh, a man ne hi. Anau in pasal aneih leh a zi leisak hi. A naute a sih leh innluahpa in vui hi.\n(4) Apa' zi nunung tawh inn a luah leh, a innluahpa in a inn ding lamsak hi. Sum leh paai a hi zongin, nek leh dawn a hi zongin a nek khop ding khen hi. A inn tuanna-ah tapasal a neih a, a nu apa vak a a om leh, inn tuanna pan a neih alam teng a vak pen in tang hi. A nute apate a sih ciangin, innluahpa in a innah pua-in vui hi.\n20. Thu khempeuh:\n(1) Mi khatleh khat heh lopi a, a dang mi khat in a suktuah leh, vok tuk 3 leh zu phel khat liau a, seh thu suah seh khat tekin hawm uh hi.\n(2) Khualzin a hi zongin gam kuan a hi zongin, sum leh paai zong ahi zongin, a om loh kal a, a nute apate dah hen, cih deihna tawh, kam ahi zongin lai sungah a hi zongin "si hi" a cite voktuk 3 khat leh zu phel khat liau a, seh thum suah seh khat tekin hawm uh hi.\n(3) Mi khatin gam laka ganhing hawl a, Khua sung innnuai khat peuhah, "Nong na kep sak pak in," ci-in a inn neite gennapi-in, a zing teh khahin gam lakah pai-in a sih leh, vok tuk 3 khat leh zu phel khat gam hi.\n(4) Thauvui but te'n a butna a hi zongin, a tuisa a hi zongin hoih takin um a, a kep kei leh ganhing khat peuh in ne kha-in a sih leh, a gan si a lang man zah lohin a sa a lang ne ding hi.\n(5) Tedim uk sung a gan peuhmah, kuamah in ne theilo uh hi. Khua khat leh khua khat thukim a, a ki hawm leh a kiciamna zahzah kipia hi.\n(6) Khat leh khat sum ki lei a zan khat tam sa, a lungkia a om zongin kikhel thei nawnlo hi. Tua ciangin amau ki thukimin hausate akoh kei leh bangmah thu omlo hi.\n(7) Tedim uk sungah sun a hi zongin zan a hi zongin lamhaih a om leh bangmah thu suak lo hi. A hih\nhangin mi uk pua mite'n hong nek leh, Tedim uk mite in zong ne ding hi.\n(8) Tedim uk sungah a zawng ahau a hi zongin mihing lai napi, a suakthakte in ama min tawh kibang a phuah leh, vok tuk 3 khat leh zu phel khat liau a, min phuak pha hi. (A hing laite' min hi ci a theilo a a phuak khate bangmah thu omlo hi.)\n(9) Tuizawn lakna kiang a tengte in, tuikhuk tuinakah tawi lo-in, tuizawn panin a bel a dawhkhiat leh, tuizawn nete in na dawh nawn ke'n ci-in hilh napi a dawh teitei leh, vok tuk 3 khat zu phel khat liau a, seh thum suahin hawm uh hi.\n(a) Tua bang a aliau khit ciangin, a dawh kik teitei leh, vok tuk 3 thum leh zu phel khat liau a, a tui ne te'n vok tuk 3 khat, inn sian vok tuk 3 khat, a gen te'n vok tuk 3 khat leh zu phel khat hawm uh hi.\n(10) Naupang gilote in tuizawn a suksiatsak leh, tuizawn suih sak ding uh hi. Tuizawn thak a suihsak nop kei leh, vok tuk 3 khat leh zu phel khat liau hi.\n(11) Tedim uk sungah khua khat panin khua khatah mi alal leh, a inn hausate in khak hi. Inn cih ciangin, Innka, kongzawl, huansak gawl, huankhang gawl, phaitam gawl, a vekpi-in inn suak khin hi)\n(12) Uk pua-ah sial zuak a om leh, a liang man dangka Ks.1/ saliang kai te'n pia hi. (A hih hangin, an tawkna a sial apai leh, a liang man pailo hi.)\n21. Sum leitawina thu:\n(1) Kua mah peuhmah mi khat kiangah a ni akha hoihtakin kiciamin sum ki leitawi-in a ni a kha akiciam hunin sum a ki piak zawh kei uh leh, a sum ki leitawi cil ni a kiciamna bangun ki laksak hi. Inn sian leh a gente' ading Mindaina thu aneu 8-na sung a om bangin liau ding hi.\n(a) Tua ciangin a tung a thu khempeuh No. 1- na a ih cihsa mah bangin mi khat peuh in mi khat kiangah sum a leitawi laitakin, "Hih pa in hong piak zawh kei leh ke'n hong pia ning," ci a sum leitawipa tang a kikham a omte, a ni a kha a cin ni-in a leitawi lapa in a piak zawh kei leh, a kikham pan loh ding hi.\n(2) Kua mah peuh in mi khat kiangah bangzah bangzah sum ki leitawi ba napi, ba ke'ng, ci-in a nial leh thu phuanpa in, a theihpih ding tetci a neih leh a tung a No. 23, na a om bangin kikhen hi.\n(a) Tua ciangin thu bawlpa in, a theihpih ding midang a lah theih kei leh, a sum alapa tawh kikhamin tuisia a dawn nop leh dawn sak a, a khialh leh a ngeina bangin liau hi.\n22.Gan tai mat thu:\n(1) Gan tai thu pen, aman khate gan nei te'n a mat, man a nuai a bangin tan hi.\n(a) Sial, lawi, bawng, sakol, tua teng gan khat tungah Ks.1/\n(b) Kel, vok, tua teng khat tungah dangka hamu. /50%\n(c) Ui khat' tungah mat./25%\n23.Saliang man tanna thu:\n(1) Gam sa liang, inn saliang man tanna pen a nuai a bang a hi hi.\n(a) Tungsial, zaangsial khat tungah dangka Ks.3/-\n(b) Sakuh, vom, ngal, saza, liang khat tungah dangka Ks.2/-\n(c) Sathak, sakhi, liang khat tungah dangka Ks.2/-\n(d) Sakuh liang khat tungah dangka Ks. / 50%\n(e) Sail, lawi, bawng, sakol, liang khat tungah dangka Ks.2/-\n(f) Vok tuk 4 tung siah liang khat tungah dangka Ks.2/-\n(g) Vok tuk 4 liang khat tungah dangka Ks.1/-\n(h) Vok tuk 4 leh tuk 3 kikal liang khat tungah dangka hamu,/50%\n(i) Vok tuk 3 nuai siah liang khat tungah dangka matkhat. /25%\nHih hun lai-in tu hun bang lo-in sum leh na in man na nei mahmah hi. Tua hun lai van man, gan man, anuai a bang a hi hi.\n1. Vok tuk 3 khat Ks. 6 = Ks. 24/-\n2. Vok tuk 4 khat Ks. 48/-\n3. Lawi khat ciangin Ks.25-30 Ks.120/-\n4. Sialpi khat ciangin Ks. 60- Ks. 240/-\nTua ahih manin, ih pu ih pate' hun lai-in sum leh paai in man na nei mahmah a, hih bangin thukham a om ciangin ki-itna leh kilemna tampi na om zaw hi. Tu hun ciangin a mawh a khialte in khanglui hun a ki zang liau sumte a hun zui-in gan man tawh kituat nawnlo-in gentehna-in lawi 8 liau-na pen, Ks.120+8=Ks.960/- peuh ih kipiak niangnuang ciangin kua man liauna na kihta nawnlo-in tua hangin ih gam sung tampi takin kisia hi. Tua ahihmanin tu hun gan man leh sum pai dan tawh tuatin khanglui lai ih pu ih pate' zat hih KAMHAU' UPADI tu hun vanman tawh tuatin hoih takin zui leng nakpi takin ih khua ih tui hong hoihtuam mahmah ding hi, ci-in ka um hi:\nDeihsakna tawh laibu gelh sawnpa:-\nS. Korea (Khitta)\nKipawlna Laibu Piankhiatna Taangthu Thuluui/Articles\nItem Reviewed: Zomite thukhenna " Kam Hau Upadi " (ဥပေဒ) / Law 1925. Description: Rating: 5 Reviewed By: Cinpu Zomi


timestamp: atn

url: =Khasiangtho Pasian: A Tendenna leh A Ciaptehna ~ Rev. Zam Khat Kham :: ZOMI DAILY\nposted on 30 March 2015 at 11:03 am Lomkholna: Article, Biakna, Zamkhatkham\nKhasiangtho Pasian: A Tendenna leh A Ciaptehna\n(God the Holy Spirit: His Indwelling and Sealing)\nA. Tu Khanghun Pianzia Thak\nThuciam Lui sungah Khasiangtho mite tawh a omkhawmin a nuntakna thak uh a pia Pa leh kha lam-a a gualzawhna uh ahih den hangin, Thuciam Lui hun lai-a mite peuhmah tenden cih kimu lo hi. Hih thu tawh kisai Thuciam Lui in a gen het lohna leh John 14:17 sunga Zeisu Khazih in, “amah note tawh omkhawm-a note’ sungah om ding hi” ci-in Thuciam Lui hun lai-a a omzia leh tu khanghun a kilamdanna a genna ah kilang mahmah hi. Khasiangtho in thu-ummi peuhmah a tendenna pen tu khanghun’ pianzia tuam vilvel khat hi a, kum tul maanna hun sungah song om kik-in, tua sim loh hun dang khat beekah om ngei lo hi.\nB. Thu-ummi Khempeuh A Tendenna\nChristain-te khat leh khat khasiangtho vangliatna leh Khasiangtho gahte a gahkhiatna vuah a kibat kim loh hangin, Pentecost ni a kipanin Christian peuhmah Khasiangtho in tenden kim hi. Sawltakte’ Tangthu sungah tawlkhat sung a ziakaiina mun a om hangin (Sawltak. 8:14-17; 19:1-6), tuate a thu tuam hi bekin, hun khempeuh-a paizia ding hi lo-a, Sawltakte’ Tangthu pen hun kikhek hun ahih man hi bek hi. Khasiangtho in thu-ummite a tendenna pen Laisiangtho sung mun tampi ah kigen ahih manin Laisiangtho thuneihna a mang mi peuhmah in up loh theih ding hi lo hi (John 7:37-39; Sawltak. 11:17; Rom. 5:5; 8:9,11; I Cor. 2:12; 6:19-20; 12:13; II Cor. 5:5; Gal. 3:2; 4:6; I John 3:24; 4:13). Pentecost ma Thuciam Lui hun lai-in mi pawlkhat bek Khasiangtho in tendena, ahi zongin Pentecost khat ciangin Khasiangtho in thu-ummi khempeuh tenden ta hi, cih hih Laisiangtho munte in teltakin hong hilh hi.\nKhasiangtho thu-ummi khempeuh tenden hi, cih thu Romans 8:9 in, “mi khatpeuh in Khazih’ kha a neih kei leh Khazih’a ahi kei hi” ci-a a genna tawh na kipsak hi. Tua mahbangin, Jude 19 ah thu-um lo mite “Khasiangtho nei lote” ci-in na gen hi. Pasian’ deihna bangin gamta lo-a Pasian’ sektatna a thuak thu-ummite nangawn zong a pumpite uh Khasiangtho tenna biakinn ahihna kimu thei hi. Paul in I Corinthians 6:19 ah hih thu bulphuh-in a sa-mi mahmah Corinthian-te Khasiangtho in a pumpi uh a tendenna hanga a kisiangthosakte ahih manun Pasian’ tunga mawhna a pelh nadingun na hanthawn hi.\nKhasiangtho pen Pasian’ letsong ahihna zong tamveipi kigena, letsong i cih peuhmah a ngah mite in kilawmna khatpeuh a neih man vua kipia hi lo hi (John 7:37-39; Sawltak. 11:17; Rom. 5:5; I Cor. 2:12; II Cor. 5:5). Tua mahbangin, Topa tawh kalsuan khawma a nuntakna sangtaka a nungta dinga kisawl mite’ adingin Khasiangtho in a tendenna tungtawnin Pasian’ hihsak zawhna ngah uh hi.Siampite leh kumpite sathau kinilh-in amau’nasep sem dinga kisehkhiat mahbangin, Christian-te zong a pianthak hun lian mah-in Khasiangtho in sathau nilh-a, Khazih sunga nuntakna thak ah Khasiangtho tendenna tawh kituamkoih hi (II Cor. 1:21; I John 2:20,27). Tua banga sathau nilhna pen piangthak mi kim ading hi a, piangthak hun lian mah-a piang hi-in, Khasiangtho’tendenna tawh a kibang ahi hi. Pianthak khit hun khatpeuh cianga Khasiangtho in sathau hong nilh cih thu ahi a, Khasiangtho tawh i kidim ciang beka piang thei hehpihna dawl nihna nasep, cih bangte peuhmah Laisiangtho’ hong hilhna hi lo hi.\nC. Khasiangtho Tendenna Tawh Kisai Buai Theihnate\nThu-ummi peuhmah Khasiangtho in tenden hi, cih thu pen Laisiangtho sunga a tel hak mun pawlkhat tungtawnin san hak a sa pawlkhat om thei hi. Thuciam Lui leh Lungdamna thubute’ sunga Laisiangtho mun thumte (I Sam. 16:14; Late 51:11; Lk.11:13) tungtawnin Khasiangtho a neisa mi khat in tua Pasian Khasiangtho tan kik thei hi, ci-a um pawlkhat om hi. David in Saul’ tung pan Khasiangtho a kilakkhiat bangin (I Sam. 16:14) ama’ tung pan a kilakkhiat loh nadinga a thungetna (Late 51:11) pen Thuciam Lui hun lai-a Khasiangtho nasep zia hi bek hi. Mi khempeuh Khasiangtho in tenden-in, tua mahbangin, Pasian in ama’ hoihsak banga a piak Khasiangtho ama’ thu mah-in lakhia kik ding, cih pen mi khempeuh’ tunga tung ding hi zenzen lo hi.\nSawltakte’ Tangthu sunga mun thum ah zong Khasiangtho in thu-ummi khempeuh tenden hi, cih thu telkhialh theih dingin om hi. Sawltakte’ Tangthu 5:32 ah Khasiangtho pen “ama’ thu a mangte Pasian in a piak” hi ci-in na gen hi. Ahih hangin, hih lai muna thumanna pen lungdamna thu manna hi a, pianthakna a gen hi pah hi. Pasian thu a mang khin lo thu-ummite nangawn in Khasiangtho a neih vevena uh Laisiangtho sungah kimu thei hi. Samaria khua a Philip’ tungtawna lungdamna thu a za mite in Khasiangtho a ngah pah lohna uh zong hih Khasiangtho nasepna thak leh Jerusalem khua a sawltakpite a kizopna hang ahi hi. Tua thu mah tawh kizui-in, tua mite’ tungah khut a kingak\nmatengin Khasiangtho kipia nai lo hi (Sawltak. 8:17). Ahih hangin hih pen thu-ummi khempeuh tunga tung den ding ahih lohna pen khut ngakna kul se lo a Khasiangtho a ngah pah Cornelius pianthakna ah kilang hi. Sawltakte’ Tangthu 19:1-6 sunga mite bel Tuiphumpa John umnapi-a Zeisu Khazih a um ngei nai lo mite hi leh kilawm hi. Paul in tua mite’ tungah a khut a ngak ciangin Khasiangtho ngah uh a, ahih hangin hih mahmah zong a tawntunga kimang paizia hi lo-in a tuampian mun khat ahih manin hih bangin piang kikkik cih zong om lo hi. I John 2:20 leh 2:27 sunga sathau nilhna bel pianthak khit nunga Khasiangtho nasepna sangin Khasiangtho in thu-ummi khat a pianthak huna a tendenna hi zaw hi. Thuciam Thak sunga Khasiangtho satha nilhna khempeuh, Pentecost ma ahi a Pentecost khit ahi zongin, Khasiangtho’ nasep kipatna hi den hi (Lk. 4:18; Sawltak. 4:27; 10:38; II Cor. 1:21; I John 2:20,27). Tua hih manin hih thugil tawh kisai buaina khempeuh hih thu kigenna Lasiangtho munte limtaka i sincian ciangin siang pah hi.\nD. Khasiangtho’ Tendenna Leh\nKhasiangtho” Nasepna Dangte A Kilamdanna\nThu-ummi khat a pianthak hun lian mah-in Khasiangtho’ nasepna nam dang tuamtuam zong om ahih manin tua Khasiangtho nasepna tuamtuamte i khentel theih ding kisam hi. Tua mahbangin, Khasiangtho tendenna mahmah zong Khasiangtho’ suahthaksakna tawh a hun kibanga piang ahih hangin a kibang hi lo hi. Tua mahbangin, Khasiangtho’ suahthaksana leh tendenna zong hih thulu i gen khit cianga i gen ding Khasiangtho baptaizna tawh kibang lo hi. Mi khempeuh Khasiangtho in a tenden hangin mi khempeuh Khasiangtho tawh a kidim loh mahbangin Khasiangtho’ tendenna leh Khasiangtho tawh kidimnate a kibang hi lo hi. Tua banah, Khasiangtho’ tendenna pen khatvei bek pianga kicing hi a, Khasiangtho tawh kidimna bel thu-ummi khat’ nuntak sungin tamveipi a piang thei na ahi hi. Ahih hangin, Khasiangtho’ tendenna leh Khasiangtho’ sathau nilhna leh Khasiangtho ciaptehnate a kibang hi leuleu hi.\nKhasiangtho’ tendenna ahih kei leh Khasiangtho’ sathau nilhna i cih thuhun Khasiangtho nasep zia ahi hi (John 14:17; Rom. 7:6; 8:9; I Cor. 6:19-20; II Cor. 1:21; 3:6; I John 2:20,27). Khasiangtho’ tendenna tungtawnin thu-ummi khat Pasian’ adingin kisiangthosak, ahih kei leh kituamkoih hi. Thuciam Lui hun lai-a sathau kinilhna in tuhuna Khasiangtho sathau kinilhna lim hi a, sathau mahmah zong Khasiangtho lim ahihna thu sagih ah kimu thei hi.\n1. Kinilhna sathau tawh a kisukha na peuhmah a siangthosak ahi hi (Pai. 40:9-15). Tua mahbangin, tuhun ciangin Khasiangtho in siangthosak hi (Rom. 15:16; I Cor. 6:11; II Thess. 2:13; I Pet. 1:2).\n2. Kamsangte sathau mah-in kisiangthosak-a (I Kumpite 9:16), tua mahbangin Khazih mahmah zong Khasiangtho tungtawna kamsang hi-in (Isa. 61:1; Lk. 4:18), thu-ummite zong Khasiangtho hangin teci pangte ahi hi (Sawltak. 1:8).\n3. Siampite sathau in kisiangthosak-a (Pai. 40:15), tua mahbangin Khazih in zong Khasiangtho tungtawnin biakna pia-in (Heb.9:14), thu-ummite zong Khasiangtho mah in siangthosak hi (Rom. 8:26; 12:1; Eph. 5:18-20).\n4. Kumpite zong sathau in kisiangthosak-a (I Sam.16:12-13), tua mahbangin Khazih (Late 45:7) leh thu-ummite zong Khasiangtho hang mah-in kumpi-a mang ding ahi hi.\n5. Sathau tawh kinilhna pen damna ding hi a (Lk. 10:34), Khasiangtho hanga kha lam damna hong hilh nopna ahi hi.\n6. Sathau in mite’ mai nelsak a, lungdamna sathau (Late 45:7) leh sathau thak (Late 92:10) kisam hi. Khasiangtho a gah pen lungdamna ahi hi (Gal. 5:22).\n7. Biakbuk a kilamna ah meivak ading sathau a ki tuamgen hi (Pai. 25:6). Tua sathau in Khasiangtho lim hi a, a meivak pen thu-ummite, a tangkhia khuavak pen a khuavak banga tangkhia Khazih lim ahi hi. Tua meivak sungah sathau a om den a kul mahbangin, thu-ummite zong Khasiangtho sungah a kalsuan den ding ahi hi (Gal. 5:16). Meivak a kuan nadingin a khantan bangmah a om loh ding a kisap mahbangin thu-ummite in Khasiangtho a nan loh ding uh ahi hi (IThess. 5:19). Meivak kipuahsiang dena a om bang mahbangin thu-ummite azong mawhna pulaakna tawh kisiansuah den ding ahi hi (I John 1:9).\nSathau siangtho (Pai. 30:22-25) pen na nam li tawh kigawm ahi hi. Tuate in Khazih’ hihnate hong lak hi. Tuate in thu-ummi khat Khazih’ nuntakna leh Khazih pianziate in a luahna hong lak hi. Tua sathau peuhmah mihing ci le sa tawh kisai-in kizang thei lo hi (John 3:6; Gal. 5:17). A kibang pian hiamhiam dingin zong kiciing thei lo a, tua pen in nuntakna taktak ahi Khazih kilatkhiatna sim loh na dang khatpeuh Pasian in sang lo ding, cih hong lak hi (Phil. 1:21). Biakbuk sunga vanzat khempeuh sathau kizut-in Pasian’ adingin kituamkoih dinga, tua in thu-ummite’ ki-apna en a buppi-a ki-apna ahihna hong lak hi ( Rom. 12:1,2).\nE. Khasiangtho’ Ciaptehna\nKhasiangtho’ tendenna pen Khasiangtho’ ciaptehna ahihna Thuciam Thak sungah mun thum in hong hilh hi (II Cor. 1:22; Eph. 1:13; 4:30). Hih Khasiangtho’ ciaptehna pen Pasian’ nasepna hi khin kiuhkeuh hi. Christian peuhmah Khasiangtho in ciamteh khin ahih manin khatvei beek Khasiangtho’ ciaptehna na ngah nadingun hanciam un, cih lam-a sawlna peuhmah om ngei lo hi. Tua ahih manin Khasiangtho’ ciaptehna pen Khasiangtho’ tendenna mahbangin thu-ummi khempeuh ading hi a, pianthak huna piang ahi hi.\nKing James Version a Ephesians 1:13 a kiteina tungtawnin telkhialhna pawlkhat om thei hi. Tua lai-ah, “ Na up khit uh ciangin tua kamciam Khasiangtho-in hong kiciamteh khin zo hi” ci hi. A taktakin, “Um khin na hih manun, Khasiangtho-in hong kiciamteh hi” cih ding hi zaw hi. Kam dang khat-in gen lehang, upna leh tua Khasiangtho ngahna pen a hun kibang liana piang ahi hi. Tua ahih manin, hih pen a nunglam cianga hehpihna’ nasep khatpeuh, ahih kei leh khamitna hanga pahtaakman-a hong kipia na khatpeuh hi lo hi.Ephesian khua a Christian-te, “Tatkhiat ni donga hong kiciaptehna Khasiangtho dahsak kei un” ci-in kihanthawn hi. Mawh kha phial-in Khasiangtho dahsak kha phial ta leh uh, tatkhiat ni dong mah-a kiciamteh hi a, tua pen, pumpi thak ngah-a a mawh theih nawnloh ding uh thawhkik ni ahih kei leh a hing tanga kikhel ni a genna ahi hi.\nKhasiangtho tendenna mahbangin, Khasiangtho’ ciaptehna zong tuahkhak experience khatpeuh hi lo a, upna tawh san ding thu ahi hi. Khasiangtho’ciaptehna pen thu-ummi khat’ hohtkhiatna ah a thupi lua mahmah hi a, khamuanna, a muan huai-a a kikepna, leh Pasian’neihsa ahihna a lak ahi hi. Tua banah, hotkhiatna a ngah nadinga a kisam khempeuh kisem khin cih zong lak hi. Christian-te a pumpi uh kitankhia a minthanna a tun ni dongun Khasiangtho-in kiciamteh hi. Hih thu khempeuh a huampi-in en lehang, Khasiangtho in hong tendena hong ompihna pen hong ciaptehna ahih manin hih thu a tel thu-ummi khat ciat adingin khamuanna leh kihehnepna lianpi ahi hi.\n1. Bang thuteng bulphuh-in Khasiangtho in thu-ummi khempeuh a tendenna pen tu khanghun a tuampianna khat hi,ci-in gen thei i hi hiam?\n2. Thuciam Thak sungah bang munteng in in tu-ummi peuhmah Khasiangtho in tenden hi, ci-in hong hilh ahi hiam?\n3. Bang hangin Khasiangtho’ tendenna pen thu-ummi khat kha lam nuntakna sang a neih nadingin kisam ahi hiam?\n4. Khasiangtho’ sathau nilhna i cih bang ahi hiam?\n5. I Samuel 16:14, Late 51:11, leh Luke 11:13 te ah Khasiangtho’ tendenna tawh kisai buai theih nading thu om ahi hiam?\n6. Sawltakte’ Tangthu 5:32 leh thu-ummi khempeuh Khasiangtho in a tendenna bangci bangin hilhcian thei ding na hi hiam?\n7. Sawltakte’ Tangthu 8:17 bang hangin Khasiangtho kipia pah lo ahi hiam?\n8. Khasiangtho in thu-ummi khempeuh a tendenna thu tawh kisai-in Sawltakte’ Tangthu 19:1-6 bangci bangin hilhcian thei ding na hi hiam?\n9. Khasiangtho’ tendenna leh suahthakna bangci bangin kilamdang ahi hiam?\n10. Khasiangtho’ tendenna leh Khasiangtho’ baptaizna bangci bangin kilamdang ahi hiam?\n11. Khasiangtho’ tendenna leh Khasiangtho tawh kidimna bangci bangin kilamdang ahi hiam?\n12. Bangci bangin Thuciam Lui hun lai-a kizang sathau in Khasiangtho lim hi thei ahi hiam?\n13. Thuciam Lui hun lai-a sathau siangtho sunga kihel na nam lite a khiatna bang ahi hiam?\n14. Khasiangtho’ tendenna leh Khasiangtho’ ciaptehnate bangci bangin kizom ahi hiam?\n15. Ephesians 1:13 khiatna taktak hilhcian in.\n16. Khasiangtho’ ciaptehna leh khlam nuntakna bangci bangin kizom ahi hiam?\n17. Khasiangtho’ ciaptehna leh a tawntunga muan huai taka hong kikepna bangci bangin kizom ahi hiam?\nPrevious: Vantungmite (The Angels) ~ Rev. Zam Khat Kham\nNext: ZIS min tawh Lai siangtho hawmkhiatna vai zaksakna


url: =Malaysia, Pandan Indah ah Myanmar numeikhat ki thatlum :: ZOMI DAILY\nposted on 14 March 2018 at 12:50 am Lomkholna: Malaysia, Myanmar, News, Sawltak\nMalaysia, Pandan Indah vengsung aom innsung khatah Myanmar gammi numeikhat asisa in kimu cih Bernama pan kiza hi. Tua numeinu pen asi mawkmawk hilo in, akithat “Murdered” kici sawnsawn hi.\nHihvai tawh kisai in palik thunei ahi Ampang Jaya OCPD Asst Comm Hamzah Alias in agenkhiatna ah tua numei asipen alawmte khatin Monday nitaklam 2:52pm hunpawl in amuhkhiat cihi. Tua alawm amukhia penzong Myanmar gammi khatmah kici hi.\nAsi Myanmar numeinu pen kum 40 gualpawl hi a, innsung ah sisan dimzihziah lakah aluanghawm kimu a, amaitang leh akhut khawngzong liamma akikuiliam pawlkhat om cihi.\nTua asi numeinu pen alawmte’n Phone tawh asapsap hangin a phone lenvetlo hi. Tuaciangin a innah delhphei in, inn kongkhak zong kihong ahih manin, asungah alut ciangin asisa in akimu cihi. Tua asinu in tapa khatzong nei a, naupanglai mahmahkhat hi in, innsung ah kapvangvang cihi.\ntheSun te pulakna ah tua asinu ii atapa pen kum 4 bekbek aphapan khat hi a, anu akithahlup ciangin amahguak inndei sungah kapvangvang cimawk hi.\nTua numeinu pen gamdangmi te cidamna kisitna “Health Screenings” bawlna Company khatah Assistant nasep asemkhat ahihi. Hihnu sihna vaitawh Myanmar gammi kum 26 aphakhin pasal khatzong kimankhin hi ci’n palik thunei te’n genkhia hi.\nTua muanmawh tawh akiman Myanmar gammipa pen Tuesday (March 20) nidong kikemphotding a, thusitna abanban in kineiding cih kiza hi.\nMore: Myanmar, Tanintharyi khuapi Myeik leh Bangkok kikal Direct vanleng kilengsak tading\nMyanmar gammi numei cihciang bektawh News ah ki suaksak in, amin apuam bangmah ki gelhbehlo hi. Pandan Indah vengpan hihthu atheician te’n Comment ah hong Update unmaw….. Sawltak #zomidaily\nPrevious: Deihsakna taktak leh ahoih ngimna ~ Khup Lian Thang\nNext: Malaysia palik te’n Social Media tungtawn in a ngongtatding galkap akaikhawm mi 249 mankhia


url: =Numei te pahtawi zual dihni :: ZOMI DAILY\nNumei te pahtawi zual dihni\nposted on 29 May 2015 at 3:16 pm UTC+9:30 Lomkholna: Article, ZomiQuavadis\nNumeite in amau septheihna te hong theih a, amau neih thahatna hong phawk khak a hong zat khiat taktak uh ciangin leitunga “Ka pa tapa hi’ng” cia a kipasal sak pasal kitomtomte naleng zong naangkhau tuisunga diahte bangin hong duai in hong lukun pah ngeungau zo mawk uh hi. Tua bek hi lo lai! Kawl papi gawng dengdang pawlkhat in amau sanga golzaw pek ahi saipi saital te a ut bangin a kawikaih theih mah bangin numeite hong gamtaang vanglak uleh a pasalte uh a kawikaih ngekngek thei uh na hi mawk hi. Ciautui khang vanvan a kantan ngam pasal hangsan khat in a zi mit pan a luang khia khitui mal khat kantan zo lo mawk hi!\nTua zah taka hat numeite hatna thatang pen koiah om mawk hiam? Thagui thazang om lohna, guh leh tang om lohna mun ahi apumpi\ntungvua a nipna mun tengah om sese hi. Tua teng hang mah hi lo dia leitung mi minthang leh mipil Churchill, Napoleon, Julius Ceaser te awkcip pahpah uh! Gaal tampi zo in mi thahat tampi a khutnuai vuah koih zo mah taleh a zite uh lel in, numei awmnipte maiah na tuuk mawk uh hi. Abraham Lincoln mahmah inzong kumpi thuneite khut sungpan in mivom sila tul tampi honkhia zo mah taleh a nuntaak sung khempeuh a zi Mary Todd ukcipna sung panin suakta zo tuan lo hi.\nTua hang mah hi lo diam leitung mipil William Shakepeare in a gengen “Ka hatna ka thatang aw, na min pen numei na hi mawk maw!” na ci ngeungau zen hi!


url: =Zomi leh Politik ~ Tual Khan Suan :: ZOMI DAILY\nposted on 5 February 2017 at 8:16 am Lomkholna: Article, Politics, Tualkhansuan\nMihing khempeuh tawh a kipelh thei hetlo leitung ah thu nam nih om a, tua te in biakna ( Religion) leh gam leh nam vai( Politics) a hihi. Tua thute pen mihingte in a deih in a deih kei zong, a sem in a sem kei zong i nisim nuntakna tawh kikhen khia theilo a, mihing bang a ci leh sa tawh i nuntak sung teng tua thu namnih te in ei hong khihcip den hi. Pasian in mi masa pen a hi, Adam a piansak cil in a mah a thupiakte zui ding leh zahtak ding ( Biakna) leh Eden huan sungah vaihawmna a nei ding ( politics) a hi nam nih tawh thupiakna na nei pah hi. Lam khat pan cileng, mihing te i piancil a kipan in tua thu namnih tawh a kipelh theilo ding a Pasian in a hong bawl i hihi.Mihing te pilna zui in kammal zatzia zong hong kikhel to zel a hong piangsak pa zahtakna pen Biakna ki ci in, leitung ci leh sa vai hawmna pen politik ( politics) cin hong kizang to hi.Biakna pen kha thu leh sih khit ciang ding thu tawh kisai zaw a, politik pen leitung ci leh sa a i nuntak hunsung a i nisim vai dingte tawh kisai zaw hi.\nPolitik (or) Politics pen “Mihing nuntakna tawh kisai thu leh la khempeuh mipi tawh kipawl khawm a, (Pilna siamna nei mi, biakna na sem mi leh tangpi tangta khempeuh kihel in ) thu khensatna khat ngahna ding nasep paizia khat a hihi”. I nisim nuntakna khempeuh pen ei ma mimal tawh kisai ciat a hih manin ei zong thu khensatna ah i kihel ding a kisam ahi hi.Zomi te sungah Politik thu gen mite leh a sem mite pen mi hoihlo in kikoih bek hi lo in, Pasian a zahtak leh a thu um mite sep theih dingin kikoih lo hi. Tua a hih manin Politik sem mite pen zuau thu gen leh thuman a genlo ding in kituat a, nidang lai a i pu leh pa te’n dawi leh kau nei mite a muh bangun ki mu a kipam paih kha hi.\nZomi te bangin Kawlmi te zong hun khat lai in politik lauhna nei ngei uh a hih manin, politik pen tangpi tangta tawh kisai lo in sang kha uhhi. Tua bang hunlai takin Kawlgam suahtakna makai U Aung San in “ Pawlitik i cih pen tangpi tangta i nisim nuntakna ding a kisam a hi, bang ne ding, bang dawn ding, bang silh ding cihte tawh kisai thu hi a, mipi khempeuh tawh kisai thu hi” a cih ciangin mi tampi in politik i deihna man mu thei uh hi.Tua banga politik lauhna pen a hong mawk pian thu hilo a, a beisa in politik sem mi pawlkhat in minam, gam itna leh mipi te nisim nuntakna khantohna ding sepna ding pan lampial in mimal angsung khualna, nekgukna leh thumanlo nasepna tampi sepna hang hi zaw hi. Tua bangin politik nasem mite i lam pialna hangin i Zomite in zong politik lauhna nei in i minam leh gam puahna nasem lo in i om kha hi.\nHih munah thu kalzeh in ka gen nop thu in, Zomi te pen Pasian biakna (Christianity) i gam hong tun ciangin i gam ah khantohna kipan hi i ci hi. Pasian biakna (Christianity) a gensia ka hih loh banah hih thu tawh kisai in a kinial theilo thu a hih hangin, a vekpi in (100%) man khin dingin ka um kei hi. A hangin Zogam ah Pasian biakna (Christianity) pen i Zogam a hi Tedim khua pen 1909 kum in hong tunga, a hi zongin leitung galpi nihna ( II WW) ciang dong pen leitung vaitawh kisai ah khantohna tampi ki mu theinai lo hi. Leitung galpi khatna hunsung in Zomi pawlkhat Piancit paina hang leh leitung galpi nihna in i gam hong nawk khakna hangin mangkang te’n India leh Burma gam kikawm tuahna dingin mawtaw lam hong toh uh ciang i gam ah sik, set van tuamtuam, zatui zaha zatdan te hong kipan a hihi. I Zogam ah zatui zaha tawh kisai tua ma in ki tamzat nailo a hihna tawh kisai in Dr.Sian Za Kham in “1945 kum a kipan in i gamah i zak masak zatang in May & Baker, England a kibawl sulphonamides zate hi a, a min kithei lo a hih manin MB kici a, Lushai sumbawl te in hong zuak masa uhi. Natna khempeuh a hoih ding hong ci uh a hihmanin cisa nat, lutang nat, gilna laina a kipan ankam limlo nangawn in MB kibak lel hi” ci’n Zomi Christian Kum za Mual Suang ( Tedim)- 2004 kum a kibawl laibu sungah na gelh hi. Tua bangin leitung galpi nihna in i gam hong nawk khak ciangin i thu muhna tampi hong kihong a, leitung ci leh sa nuntakna khantohna ding ngaihsutna tampi hong piang khia tuam hi.\nPolitik tawh kisai i gen ciangin kumpi vaihawmna ( government) bek i mu pah hangin mihing te nisim nuntakna tawh kisai ( social relations) a hi biakna, an nek tui dawn zonna, inn leh lo neihna te a kipan in thu neihna ( power) leh sep theihna ( authority) te ah zong kimu thei hi.A diakin ei Zomi te sungah politik cileng, kumpi te bek tawh kisai sa i hih manin, kumpi ( government) leh thuneihna (power),sep theihna ( authority) te tawh kisai tawm i gen ding hi.\nKumpi vaihawmna (Government) pen “dan (rules) leh thukham ( laws) te a nungta sak ding sep theihna ( authority) a nei pumpi khat a hihi”. Mihing te nuntak zia kikhelna zui in mihon kipawl khawmna (civil society) zong kilam dang toto hi. Gam sung mipi te nuntakna a nop zawkna ding, leh a khantohna ding vaihawm dingin mipi deihna tawh palai sawl in gam kivaihawm ahi hi. Kumpi vaihawm pumpi (body) khat a om theihna dingin mipi te in thuneihna i piak kul hi. Tua ahih manin mipi te’n thu neihna a piak loh, vaihawmna nei mite pen kumpi maan hilo a mipi te gal a hihi. A taktak in kumpi te nasep ding pen, gam sung mipi te vengbit ding, nuntak nek zonna khangto sak ding leh mipi kisapna te huh ding cihte hi zaw hi.\nThu neihna (power) i cih ciangin “hoih tak leh ki cing tak a sep zawh lohna ding munte nangawn ah a hoih penpen a sep zawhna, tha hatna” ci’n mipil pawl khat in na gen hi. UDHR article 21(C ) na sungah thu neihna tawh kisai in “kumpi te thu neihna (power) pen gam sung mipi te kiang pan kipan hi hen” ci’n na kigelh hi. Gam khat sunga gam sung thu leh la khempeuh pen mipi te tawh zong direct a hih kei leh indirect a kisai vive hi a, thu neihna taktak pen mipi te khut sungah a om hi zaw hi. Gam uk mite pen, mipi te deihna tawh kituak a, gam-uk ding palai a kisawl bek hi zaw a hih manin mipi te’n a deihloh kumpi te pen hawlkhia theihna nei uhhi.Sen gam a Communist te thu neihna ngahna ding ma kai Mao Tse Dung in “ thu neihna pen thau long mong pan kipan hi” ci’n kam pau a, a gam sung mipi te deihna a hilo, thau tang deihna tawh gam vai hawm a hih manin, 1987 kum in Pekeng khuapi lai zang ahi, Tiannamen Square ah a gam mipi tampi tak in kumpi te langpan na na nei in, mipi sihna leh kahna tung ngei hi.\nAuthority pen mi khat (or) kumpi department khat peuh in a thuman in na hoih khat sep theihna ding leh sepna ding thupiak theihna ding” cihna hi a, tua bang in na sep theihna ngah zia pen a tuamtuam om hi.Mipil Max Weber in a genna ah mihing te in sep theihna nei in mipi te in a thu a zuihna a hang pen hih a nuai a nam thum bangin na gen hi. Ngeina ( A kiluah sawn) thu neihna ( Traditional authority) pen a beisa hun lai in makai te in i ngeina tawh kisai pu leh pa paidan leh vaihawm zia tuamtuam tungah thuman tak in zui uh a hih manin mipi te in a mau zahtakna a,a thu kimang suak a hihi.Tua banah sep theihna ( authority) nei mite pen a beisa makai te innsung pan a suak khia a hih manin tua a kiluah suaksuak a hihi. Mipi te in “a beisa in hih bangin na kisem zel hi” cih lungsim nei a hih manin makai te tungah septheihna a piapia a suak hi. Hih pen nidang lai hun a kumpi nam, nam lian cih bang tawh vaihawmna pan kiluah suk hi a, sep theihna sangpen makaite tung bek a hihi.Vangliatna hang sep theihna ( Charismatic authority) pen mimal khat i thatang hatna leh pawl huai siamna pan a hong khang khia a hihi. Galkap siam khat in a ma gal siamna hangin makai panmun ngah a, tua pan nasep theihna khang khia semsem a hih manin a tawpna ah a thu nei pen hong suak hi.A hizongin hih sep theihna pen khansau lo hi. Gentenna in nidang lai hun in Roman te sung pan Augustus a kici galkap mangpa zong hih vangliatna hang sep theihna tawh gam sungah thunei pen hihna a nei a hihi. Panmun zui a sep theihna (Legal-rational authorities) pen mimal khat in a ma panmun (or) zaa pan a ngah sep theihna a hihi.Tu hun teh mite in hih panmun zui a sep theihna hoihsa in zui leh zang zaw hi. Bang hang hiam cih leh, hih sep theihna in mipi a ding in a hoih zawk mah bangin a sem khia mimal te a ding mahmah in zong hoih zaw hi.Gentehna in tu hun a khangthak democracy (modern democracy) pai zia pen hih panmun zui a sep theihna hoih khat a hihi.\nPolitik hoihna gamah sa leh gal kidona te omlo in, kilemna om a hih manin gam mipi te’n zong na hoih takin sem thei a gam khangto hi. Politik hoih lohna gam te ah sa leh gal tam a mipi te nuntakna zonna ding hamsa hi.A diak in Kawlgam ah politik hoih lohna hangin mihau sa pen te a kipan mizawng pen te ciang dong nuntakna ah lungmuanna om lohi.Gal leh sa tam hang leh nuntakna hamsatna hangin inn leh lo nusia in mi gam mi lei ah nasem in mi tampi i om hi. Politik hoih leh mipi te’n nuamsa in politik sia leh mipite’n hamsa sa hih manin politik hang apiang thute pen mi khempeuh in thuak hi. Kawl gam sung politik hoih lohna hangin kawl gam sunga teng Zomi te’n minam leh gam khantohna ding suakta takin na kisem theilo hi. Pawl tuamtuam phuh in minam khantohna ding nasep kiphallo a hih manin biakna pawlpi huamsung ciang bek tawh minam a ding na kisem thei bek a hihi. Tua hia, biakna makai te tavuan pen lian mahmah a, biakna vai bek hilo in leitung ci leh sa vai ah minam khantohna ding makaih siam kisam hi. Kha thu ah khanlawhna i piak bangin leitung ci leh sa vai ah zong khantohna i piak ding kisam hi. Lei tung ci leh sa vai hawmna leh politik pen kumpi te bek tawh kisai ci’n ngaihsun lo in leh, tangpi tangta te’n zong minam leh gam khantohna ding ei tawh kisai leh i sep kul a hihna theih ding thupi mahmah hi.I sih khit ciang a ding kha thu tawh kisai i pelh theih loh thu a hih bangin leitung ci leh sa a i om sung pen leitung vai, nek leh tak zonna tawh kipelh thei ngei lo ding i hihi.\nPrevious: Malaysia Damiah te hangsandan tazen, lauhuailua himai ~ ZD\nNext: Tanu mokhakding akiginglua nupikhat Motor Tyre in denglum ~ ZD


url: =Spain ah bawngtal tawh akimawl khat akhe leh agawlgui kipikkha gawp ~ ZD :: ZOMI DAILY\nposted on 4 April 2017 at 9:11 am Lomkholna: News, Sawltak, World\nSpain gamsung ah bawngtal tawh kimawlna Bullfight khatah pasal khat bawngtal in pikkhagawp in liamgawp cih Reuters pan kiza hi. Spain, Madrid khuapisung aom bawngtal tawh kimawlna aminthang mahmah munkhat ahi “Las Ventas Bullring” ah Sunday ni in thupiang ahihi.\nTuabang in bawngtal tawh akimawl tepen “bawngtal thatdingpa” Matador kici a, hih kimawlna ah aliampazong Spanish Matador khat ahihi. Bawngtal in akhe leh agawlgui ah akitawh pikkha in liamgawp ahih manin Surgery kibawl cihi.\nTuapa minpen Daniel Garcia Navarrete hi a, agihna 460kg apha bawngtal khattawh akimawl laitak in akhe pikkha masa in lei ah tuksukpah hi. Amahzong lei ah atukkhit ciangin amai akhut tawh kidalpah himahleh bawngtal in agawlgui panin pikkha veve hi.\nLas Ventas Officials te’n agenna ah agawlgui ah apikkhakna 15cm bang thuksuk a, akhe ah apikkhakna zong 10cm bang thuk cihi.\nBawngtal in apeigawp laitak in adang Matadors te ahonding in tungpah bilbel uh a, Daniel Garcia Navarrete pen silosam hi. Hih bawngtal kimawlna ah pawi en bekbek pen mi 10,000 valbang pha kici hi.\nPawi en sungpanin khatpa ii genna ah Matador papen a gawlgui leh akhe ah sisan tawh kidim zihziah cihi. Bawngtal in kimawlna limneu khatbangin peigawp cihi.\nVideo etnopleh: Madrid, il torero Daniel Garcia Navarrete viene trafitto al collo dal toro\nDaniel Garcia Navarrete pen Southern Spain aom Jaen City pan ahihi. Aliamgawp khitciangin zato ah amanlang in kipuakpah a, Sunday ni mahin Surgery kibawlpah hi.\nBawngtal tawh kimawlna “Bullfighting” pen Spain te ii ngeina kimawlna khat hi a, tangtawng pekpan in azat uh ahihi. Lauhuai mahmah himahleh tudongmah muhnop kisa in Popular mahmahden hi.\nAhi zongin Animal Rights Movement te’n hih bawngtal tawh kimawlna, bawngtal thahlupna pen diksa hetlo in, langpan mahmah uhhi. Spanish Local Authorities pawlkhat inzong hihbang kimawlna pen zatnawnloh dingin hanciam mahmah uh cih kiza hi.\nAlso read: Ataw pan bawngtal ki letmat 11 thukin pikkha himahleh lungkianai tuanlo ~ ZD\nNungdiak inzong Mexico gamsung Bullfighting khatah pasal khat bawngtal in ataw panin akitawh pikkha in atawkuam teng kikekgawp cih kiza hi. ZD Sawltak #zomidaily\nPrevious: Russia gamsung meileng khatah Bomb puakkham in mi 11 si, 45 liam ~ ZD\nNext: President Donald Trump in kha 3 sung angah masak khasumteng citpiakna nei ~ ZD


url: =Pasian tung panin theihding sinna (Lessons) ~ TK Lian :: ZOMI DAILY\nposted on 16 December 2016 at 3:00 am Lomkholna: Article, Biakna, Thangkhanlian\nNi khat numei khatin Pasian hopih a, Pasian’ kiangah, “Topa aw, ka tun’na ding mun ka teel theihna dingin hell leh vantunggam hong ensak in,” ci-in ngen hi. Tua leh Pasian in nong ngetna bang hi ta hen ci-in mun khatah tonpih hi Tua munah kong khak nih na om hi.\nPasian in a kong khak masa pen hong in, ensak a, tua nu in a kong panin a et leh sabuai bek golpi khat tungah an leh meh limci mahmah kikoih mu hi. Tua sabuai tunga nek ding kikoihte lim tuak kisa-in kong khak dongah a nam kiza vauvau hi.\nAhih hangin tua sunga om mi ten an leh meh lim mahmah a om tei hangin cidam mel loin ngawng thei mahmah uh hi. Tua banah a gil uh kial tuak thei mahmah hi. A khutte uh-ah sikkeu kihencip a, a sikkeute uh pen a khutte sang un sau zaw hi. Sabuai tungah nek ding limci a kikoih hangin a khutte uh sangin a sikkeute uh sau zaw ahih manin sikkeu tawh nek ding a suak hangun a kam uh-ah hen/guang lut thei lo uh hi.\nPasian in hell mu khin ta na hih manin vantunggam kong lak ding hi ci-in tua nu kong khak a nihna pen ah paipih leuleu hi. Tua mun-a omte tutna a laizang ah sabuai bem lian mahmah tungah nek ding kicingin om a, ahih hangin hell khuk sunga mite bangin a khutte uh-ah sikkeu kihencipte pen a khutte uh sangin sau zaw hi. Ahih hangin tua mun-a omte nuam sa-in maitai thei mahmah uh a, holim khawm liailiai uh hi.\nTua nu in Pasian kiangah, “Hell khuk sunga omte mah bangin a khutte ua kihencip sikkeute sau zaw hilo maw? Hell leh vantunggam a kilamdan’na om lo hi. Telsiam zo keng! Telsiam zo keng!” ci-in Pasian dong hi.\nPasian in, “Ka tanu aw, lamdangsa kei in, hih mun-a mi ten khat leh khat an kitulh/kipiak ding dan leitung-ah sin in, thei uh hi,” ci-in dawng hi.\nSource: Heignpragt dot com/ Thang Khan Lian\nPrevious: Christian Hymn te’ tangthu: Khatvei ciangin khuangkhau tat-in\nNext: Kawlgam Rohingya buaina pen Saudi leh Pakistan tetawh kizom ~ ZD


url: =Christian Hymn te’ tangthu: Ka Kha Ading A Hoih Hi :: ZOMI DAILY\nposted on 27 November 2016 at 3:00 am Lomkholna: Article, Biakna, Hymn, Zamkhatkham\nHaratio Gates Spafford (1828-1888)\nChristian Hymn-te lakah a kisa munpen khat leh mi tampite’ deihpen la khat ahi hi. A phuakpa Haratio G. Spafford pen Presbyterian pawlpi mi khat hi a, America gam North Troy, New York ah October 20, 1828 ni-a suak ahi hi. A khangno lai mah-in nasep hanciam-a Chicago ah sitni (lawyer) gina mahmah khat suak-a sum le paii zong hau mahmah hi. A hauh mahmah hangin Pasian um mahmah a, Pasian’ nasepna ah a kipia zo mahmah khat ahi hi. D.L. Moody-a kipan tua hun lai-a evangelical makaipi khempeuh phial tawh ki-it mahmah uh hi. Gospel musician minthang George C. Stebbins in, “Amah pen pil mahmah-a a hokum-nuam mahmah khat, a khami mahmah, Laisiangtho thuthuk a kan pha mahmah khat ahi hi” ci-in gen ngei hi.\n1871 kum-a Chicago meikaat madeuh-in Spafford in Lake Michigan dungtengah innmun logam tampi lei-in a sumzonna khan mahmah hi. Chicago khua buppi mei-in a kaattum mawk ciangin a neih a lam khempeuh kangtum hiau hi. A zi leh a ta nute tawlngasak nuam kawm, Great Britain ah cialpi bawl-a om Moody leh Sankey lah huh nuam kawmin 1873 kum November kha sungin Europe lam zin ding geel hi. Chicago khua buppi kangtum mawk ahih manin a tanute’ sangkahna zong kibansamsak nuam lo-in England ah a sangkah uh zomsak nuam kawm hi. A dinkhiat kuanun sep loh a phamawh vai pawlkhat hong om a, a zi leh a tanute New York pan Ville du Havre tembaw tuang dingin paisak mai hi. Amah zong a sawt lo-a pai thei ding, a zi a tate a pha dinga kingaihsun ahi hi.\nNovember 22 ni-in England gam-mi khat’ tembaw Lochearn in a zi a tatete’ tuanna tembaw taih kha a, minute 12 sungin tummang hi. Spafford’ tanu lite a suakta om lo-in a li un si uh hi. A nu uh bel tembaw sia singpek khat na kawicip-a, a honkhiate in mu-in honkhia zo teii uh hi. Tawlkhat khit ciangin a nungta sunteng Wales gan Cardiff kitunpih hi. Spafford’ zi-in, “Suakta ingh, keiguak” (Saved, alone) ci-in a lawmpa sikkhausat hi.\nSpafford in tua sikkhau lai a ngah ciangin tua ma kum nih lai-a a neih a lam khempeuh mei in a kaattum bel tu-a a supna tawh teh-in bangmah ahih lohna phawk hi. A beisa inn leh lote kilam kik thei-a, a kisumsa sum leh paii bel kizong kik thei hi. A sisa a tanute bel!!! Dah mahmah-a a ngaihsut tam mahmah hi.\nA sawt lo-in a dah a kap a zi’ kainga pai dingin Spafford England gam zuanin pai hi. A tanute’ sihna mun a tun ciangin hih la sunga i saksak kammlate hong phuaka, ama’ tuahkhak dahnate’ kawmkal-a a lungnopna kimu thei hi – “Gunpi luan nem bang ka nunna nuam thei-a, Dahna tuihual in hong nawk zong….”\nBangzah-in a dah zongin Spafford tua dahna sung bekah guallel lo a, taang thumna ah Zeisu’ hong hotkhiatna thu na sutkik-in, taang lina ah i Topa’ hong paikik nading lam-etna tawh na kihehnem hi.\nMihing i hihna tawh ngaihsun lehang Spafford banga dahna kahna, lungzuan khuangaihna a tuak mi khat in, “Ka kha ading a hoih hi” a cih theih mawk bel lamdang lua mahmah hi. Ahi zongin Spafford banga khami lua mahmah, Pasian’ adinga kipumpiak den mi khat adingin i nuntaknate “gunpi luan nem banga” a nop hun zong om a, “dahna tuihual in hong nawk” hun zong a om hi a, tua bang hun-a mihingte’ tel zawh loh, mihingte’ kipiak theih loh Pasian’ kiang bek pana hong pai kihehnepna leh lungnopna i cihte a om takpi mah ahi hi.\nSpafford in a khantawnin Holy Land a lunggulh den mahbangin 1881 kumin tua a lunggulhnate tangtungin a zi leh a tanu nihte tawh Holy Land pai-in Jerusalem ah teng uh hi. Tua lai-ah American Colony phuan uh a, cinate leh cimawh gentheite kem uh hi. Tua zawh kum 8 ciang, kum 60 pha panin Sapafford a sih zenzen hangin tua nasep thupi kizomsuak hi. A khami mahmah hih Spafford-te innkuan leh a nasepnate uh, a tanu uh Bertha Spafford Vesper’ gelh Our Jerusalem kici laibu sungah cingtakin kigelh hi.\nSpafford’ tuahkhak thu leh a kihehnep zawhna hih lamalte a muh ciangin Philip P. Bliss in thupisa mahmah a, a la-aw ding phuak pah hi. Amau tegel bel lawmta ki-it mahmah uh hi a, Chicago khua May Street-a tengkhawm uh ahi hi. 1876 kuma kikhen Sankey-Bliss labu Gospel Hymn No. Two sungah kihel pah hi.\nPhilip P. Bliss pen American church music tangthu ah mi minthang gospel la phuaksiam hi a, America gam Clearfield County, Pennsylvania ah July 9, 1838 ni-in suak hi. A neu lai-in zawng mahmah uh hi. 1850 kumin Zeisu Khazih a Honpa in sanga Tioga County, Pennsylvania a Cherry Flat Baptist Church ah lut hi. A neu lai mah in music lam uk-in va pah hi. Tawlkhat sung music a sin khit ciangin Chicago ah kisuana, Dr. George Root tawh kithuah-in music hilh leh cialpi bawl-in kum 10 sung om hi. 1874 kumin D.L. Moody leh Major Daniel W. Whittle te in hunbit-a evangelistic nasep sem dingin hanthawnin zol uh hi. Tua huna kipan hun nai lo pi-a a sih dong, tua zawh kum nih sung cialpi kibawlnate ah kihel-in la makaih den hi. A zi tawh Pennsylvania pan Chicago ah Christmas hun laitak khualzin-a a pai na a meileng uh kibungin pi 60 a thuk guam sungah kiasuk-a, mi 100 si hi. Tuate lakah Philip P. Bliss-te nupa zong kihel kha uh hi.\nPhilip P. Bliss’ phuah late’ lakah hih la “Kha Kha Ading A Hoih Hi” (It Is Well With My Soul) banah, “Mangmah Tatkhiat Nading” (I Gave My Life for Thee), “My Redeemer,” (Kei Ong Tanpa – Xtian La No. 485), “Free From the Law Once for All” (Thukham Pan Suahtakna – Xtian La No. 473), “Hold the Fort,” “Let the Lower Lights Be Burning” cihte kihel hi.\nPrevious: Australia Bus meikatna pan Passenger te ahonkhiapa pahtawina kipia ~ ZD\nNext: Happy Zomi Thanksgiving Day ~ Pil Mung


url: =TEDIM KAM KI ZA NA LAI. EPI KHA, 1920 (The Chin Hills News). Bu Shil, Shim Na 7. - Laibu Saal\nHome > Thuluui/Articles > TEDIM KAM KI ZA NA LAI. EPI KHA, 1920 (The Chin Hills News). Bu Shil, Shim Na 7.\nTEDIM KAM KI ZA NA LAI. EPI KHA, 1920 (The Chin Hills News). Bu Shil, Shim Na 7.\nTEDIM KAM KI ZA NA LAI.\nEPI KHA 1920\nThe Chin Hills News\nBu Shil Shim Na 7.\nKAM KE ZA NA\nMangkangte hong uk lai Tedim Khuapi.\nLawki te khua shunga sang mang pa le sang mang ni 20,000 val a’awm u hi. Tua 20,000 shung pan 5,000 Sente gam shunga a awm hi, 5,000 Mi Kang te gam shung a awm hi, 300 bang Kawl gam a’awm hi. Tua sang mang te shunga Amelikan mi a tam bel a hi hi. Tua khit ciang in Angelik te a zawn hi.\nKhalkha a sang mang nu in Tamandaw Vuatu Lai Shiang Tho Khalkha kam in a la khia hi. Tua shim lo in Mate, Maku, Luka, Zawhang a ki la khia hi. Tua lai tak in ama ina Lai Shiang Tho a khek lai hi.\nPibuaji kha ni 13 ni a Sang Mang pa in Le Mun te khua a Tapidaw giat tui shung a a phum hi.\nPibuaji kha gal kap mang pa thak Phalam a a tung hi. Ama a ji zong a hong pai hi.\nShia Gon a tha lai shia pa khat a hong pai hi. A min San Tun a hi hi. Bateng khua a Kajain mi pawl a hi hi.\nMang Kang gal ki do na shunga Piancit gal kap te 1,000,000 val a shi u hi. Angalik gal kap te 1,000,000 dek tak a shi u hi. Amelikan gal kap te 50,000 a shi u hi. Zamani gal kap te le Lushia gal kap te a tam bel a shi u hang in bang za a shi hiam ki the nai ke hi.\nShia Po Ku a ji a ci a dam jo hi. A hi hang in a tha hat nai ke hi. Lai Lian a gil a ki khe khit ciang in a dam kik hang in; Za To Mang Pa in: Kha guk shung teng bang ma na sem ke’n, ai ci hi.\nTu kum in Tapidaw 46 in a khang hi a khua in kua khua kua kua khua hiam i ci le mal lam Hai Cin khua 17, Tui Mui khua 17, Tawng Cin khua 3, Luang El khua 4 hi. Mau Vum khua a mihing 7 in a ki phum nuam hang in mihing ni te amau pu a pa min shial a ta te in a lau a khua mual pan in a kik u hi. Tua ciang in 5 bek in tui a ki phum u hi. Disemba kha shung in mihing tua za in Pashian mihing a tang hi.\nTua ciang in thu khat a awm hi. Bang hiam i ci le Lai Lui khua a juau thu hil pa Pau Cin Hau in: Dam lo taw hing lo taw ka mu hi, a ci hi. Mi a dam lo a awm ciang in: Dangka 18 in hong guai le ka dam sak ding hi, a ci hi. Tua a hi ciang in Lawki te in a ki kep ke le a khem ding hi. Bang ci ki kep ding i hiam i ci le Pashian thu bang in gam ta le khua ma in a khem jo ke ding hi. A hi hang in a khem zaw kawm kawm in, ka um hi. Bang hang hiam i ci le Pashian Lai Shiang Tho a the lo man hi in ka um hi. Pashian Lai Shiang Tho i the le kua ma in a um ke ding hi. Tua hi ciang in Lai Shiang Tho thu hil ding in a sam hi, sang in in zong sam lai hi.\nTu kum in Sel Bung khua a shum phuk a awm a shum phuk shun pa a va haw a: Pet nai lo teng kong shun ding hi, a ci le a ut ke u hi. Tua a ut lo man in tampi a shi hi, a shi lo shun in mai tang hawi lo le le mit hawi lo tampi awm hi. Tua tham lo in dan 50 dan a mu u hi. Tua a hi ciang in a hai na u a lian hi tu nung ciang in ciam te u.\nTU CING NAU PANG KHAT LE A LIAN MA MA\nMIHING KHAT THU HI.\nNi khat jing sang tung in Davui a ki ci tu cing nau pang in a pa a-ding na khat peu ma a sem ding ina ama tu te in a na sem te khat a ap hi. A na sep ding ina Sawlu kum pi pa taw a ki bang a a pai khia a amau gal Piliti mihing te kap ding a a pai a u thum te kianga a an ne ding pua a pai ding ahi hi. Davui in giak buk a tung ciang ina ama a u te le gal kap te in lau a awm a mu hi. A bang hang hiam na ci le Pilipi mihing shung pan ina a lian ma ma Gawliat a ki ci mi in ni tak shim jing shim in hong pu shuak a: A kua mi a hi le ama taw a ki kap ngam u le hong pu shuak un, hong pai un, a ci le Sawlu kum pi pa gal kep te laka ama sang a lian zaw taw a ki kap ding a ki lawm tha hat a awm ke hi. Davui in: Ke va pai ning in, tua mi pa va that ning, a ci hi. Tua thu Sawlu kum pi pa a za ciang in Davui a sam a: Nang nau pang na hi lai hi. A lian ma ma a hat ma ma hi taw na ki kap jo ke ding hi, a ci hi. Tua ciang in Davui in kum pi pa kianga hi bang gen kik hi: Ke in ka pa tu ka cing la ina hum pi le vawm pi khat in hong pu shuak lai khia a ka tu hawn laka tu khat pet a tua ciang ina ke ina ka del a ka that hi. Hum pi le vawm pi khut shung pan Topa Pashian ina kema hong hepi ma bang in ama in hua a hat ma ma a lien ma ma mi pa khut shunga zong hong gum ding hi, a ci hi. Tua ciang kum pi pa in Davui pai na ding thu a pia hi. A lian ma ma a hat ma ma mi hong pu shuak khit ciang ina Davui in a ki do ding ina ki sa khawl sa in a awm hi. Gawliat in a lu pan in a khe dawng in a gik ma ma shik puan a shil hi. Ama in a hiam ma ma nam sau khat taw te pi khat taw tawi a hong pu shuak khit ciang ina ama mai a a to ma ma ding lum tawi mihing khat a pai hi. A hi zong in Davui in tu cing puan ma shil a a khut shunga shuang lawt na ding tai pek sa vun no khat tawi hi. Davui in ip shunga shuang no pum khat in Gawliat shik puan a lum te a jen jen in a kap hang in ama pum na lo ding hi. A hi zong in Gawliat nam sau le te pi in Davui sat le sat khat bek a Davui a shi ding hi.\nGawliat in tua nau pang no a nui san sa in a um khial khawl lo hi. Nang ina kei kianga ciang no khat bek taw nong pai in ui bang e hong lung ngai na hia, a ci hi. Davui in: Nang ke kianga nam sa taw, te pi taw, lum taw a ki cing in na hong pai hi. A hi zong ina ke in Topa Pashian a min taw kong pai hi. Topa Pashian in ke khut shunga nang ap na ding hi, a ci in Davui in lau lo a gen hi.\nGawliat in Davui a nui san lai tak ina Davui in shuang mai no khat tawm a sa vun ip shunga a guan khit ciang a a kap ciang ina Gawliat a tal tang nak pi a kap a tha khat a puk a a shi hi. Tua lai tak ina Piliti mihing te khempeu a ta khia u a Davui nam pi te a shim mawk lo na in nak pi tak sawt lo hi.\nDavui in Tapidaw te taw ki bang hi. Gawliat in ete maw na khial na taw ki bang hi. Tapidaw te a tam ke hi. Thu tawm bek the a hi ciang ina a he pi ding mi a tawm hi. A maw na in la tam ma ma khau hi. A maw na in gal tam ve pi a do a ki do shim in a jo Gawliat taw a ki bang hi. Ete i maw na i et ciang ina cik ma ciang a jo nawn lo ding in lung ngai huai hi. I maw na i khial na ina a lian ma ma hi. Tua ma bang ina Itijila mihing te ina Gawliat a um u hi. Ama taw ki kap ngam ke u hi. Davui in a dang Itijila gal kap te sang in a neu zaw a gal kap ahi ngai lo a hi ciang ina gal kap ding jia a the nai ke hi. A hi zong ina Gawliat a mu ciang in pu shuak khia a a do le a jo hi. Davui in tua mi pa a hat lam a the hang in a ki ta lo hi.\nA bang hang ama ki ta lo hiam, na ci le Gawliat in Lawki a hi hi. Tapidaw te in mi pha hi ke a ci gen lo ina amaute Pashian gi na hi lo, a ci hi. Davui in Topa Pashian in le tung mihing te Pashian sang in a pha zaw a tua a hi tak te Gawliat ka jo na ding in Topa Pashian in hong hu na ding hi, ci in a ngai shun hi. Ama in Topa Pashian up na a ne hi. Topa Pashian gen thu khempeu in a um hi. E Tapidaw te ina Davui ma bang i up ke le i maw na i khial na te ina cik ma hun in i jo ke ding hi. Maw na khial na in ete hong lau sak a mi kim khat te in a lau hi. Tapidaw kim khat te in hi thu juau a um the hi. Maw na in a gen kik ciang in: Tapidaw te in khua pi te nge na bang i jui ke le i na thei hi, a ci hi. Tua bang a a gen ciang in Tapidaw kim khat te in a um hi. A hi zong in Tapidaw te in maw na khial na thu te mang lo in Topa Pashian thu bek mang leng a mang mi te ina lau na a awm ke ding hi.\nTua a hi ciang ina maw na khial na ina cik ma hun ina ki ta lo in i lung shim i let sak a i ha kat le Davui ma bang ina i jo ding hi.\nCI DAM NA LAM.\nKha lui pan in a ki bel lap hi.\nAwzajen awm ke le me a kuan the lo thu in i gel khia jo hi. Um khat bel khat shunga i ki vak sa khuai me khat vak leng tua um te bel te hu leng a sawt lo in a mit ding hi. Bang hang hiam i ci le um te bel te shunga a awm hui laka awzajen khempeu in kabonesit a piang hi. Tua hi ciang in khu ai me vak khempeu in hui a nin sak hi.\nShing kung a hi zong in hing the a hi zong in i shi ciang in i sawt lo in i muat gawp hi. Tua bang a muat a ning te laka a nam shia a ui dat a khu a hu pai khia a hi ciang in a keu ciang ina nin ning te in hui in a len hi. Ete i mit tang in i nak sang in shiam na ne zaw le tua nin ning te i a pai khia a len ciang in hui laka ki hel a awm i mu the na ding thu a awm hi.\nIn kianga na tang hawng a ki pan na tang i pai khia na te in ui a nin sak hi. Lawi vun bawl te in a hui ning na a dawl hi. A kim nai a han le mi shi bal na in awm sak ding a ki lawm ke hi. Tua ciang in ui nin sak a lina nam thum ina: 1. I nak khia i dik khak khia na, 2. Me kang na, 3. Shing kung, gan hing te khempeu te a muat a ui ning te a hi.\nHui Bang Shiang Tho The Na Thu\nUi shiang tho the na ding lam awm ke le le tunga mihing khempeu i awm jo nang thu a awm ke hi. Shiang tho sak na thu a lian kong lak ding hi.\n1. Tui laka nawi ju tawm khat shung le tua nawi ju tui taw ki hel hi. Me laka a piang khia me khu in zong hui awm na khempeu a sawt lo in a jel hi. Tua me khu te i mu jo kei hi. I nak khia te hui nin zong tua bang ma a hi hi. Tua hui te a kim kawt a awm hui thak hui lui te a ki gawm a aki jel a pai teng in a ki hel teng in a awm a ci na na a piang sak the na in thu in a tawm zaw deu hi.\n2. A ui a nin a muat te laka a pai khia a khu nam shia te in hui in len a pai pi a hi ciang in a awm lai hui te in hui thak a hi hui shiang tho a piang hi.\n3. A hing the te a nak ciang in awzajen dat a dik a kabonesit a nak khia u hi. A hi hang in shing kung in a shun ciang in kabonesit a khen khia a la khia a tua dat a a awn kabon a dawn a a dik khit caing in awzajen a pai khia hi. Hi na in hui shiang tho sak na ding in tampi in a hi hi. Zan ciang shing kung te in awzajen dawn a dik hang in kabonesit khat ve a pai khia nawn a man tak pia hi hang in zana a dawn awzajen dat sang in shun lai a pai khia awzajen a tam zaw hi. O hi hang in shin kung tampi shuan na de shung lung sing in a ki lawm ke hi. Hui hang a hi zong in shing kung te hang ahi zong in dat nam khat le nam khat a ki hel hang a hi zong in hui shiangtho ma hi. Gua tui in zong hui shiangtho sak na ding a hu hi.\nPasian Thu Taangthu TEDIM KAM KI ZA NA LAI - Cope Topa Thuluui/Articles\nItem Reviewed: TEDIM KAM KI ZA NA LAI. EPI KHA, 1920 (The Chin Hills News). Bu Shil, Shim Na 7. Description: Rating: 5 Reviewed By: Cinpu Zomi


url: =Nupi khatin apasal asikhin sa in misi koihna ah puaksak :: ZOMI DAILY\nposted on 28 February 2018 at 7:57 pm Lomkholna: China, News, Sawltak, World\nCancer natna tawh acinacip, ahun nunung atungta papikhat azi in asikhin sa in misi koihna ah puaksakkha cimawk hi. Tua papipa pen amin Huang cihciangtawh kipulak in, China, Hubei Province sung aom Shiyan City ah ateeng uh ahihi.\nNungdiak mahmahin zato panin damzo nawnloding cih Doctors te’n atheih ciangin innah ciahsak uh a, asihding aki ngakbawl pianpiankhat hihtuak hi.\nShiyan Evening News te genkhiatna ah hih papipa pen Cancer natna aneih ciangin a innkuanpih te’n asumneih Savings khempeuhtawh zatui zaha atuamtuam “Medical Treatment” bawlsak kawikawi uh cihi.\nAnatna pen agilpi sungah Cancer om “Stomach Cancer” cih himawk a, abeisa November pekpanin adamlo, azawmcip khin ahihi.\nAbeisa Monday zingsangin azi in papipa alupna panin aphotleh khua phawknawnlo, akhut akhezong tangnawn vetlo in aom mukhia hi. Akam leh anak paninzong huihdik cihbang kithei nawnlo ahih manin, hoihtak velcianlopi in asi hiding cipah hi.\nApasal pen a ihmutna panin ihmusuak hiding cihtawh asikhin hidingin ummawh ahih manin, misi koihna “Funeral Service” te kiangah alawmpa luanghawm hong lakhia un ci’n zasak uhhi.\nMisi kepna ah misi apuah “undertaker” te’n papipa ii aluanghawm pen Funeral Parlour sungah apumpi hoihtak puahdingin akipat uhciangin tua papipa pen asinai taktaklo ahihlam theikhiapan uh cimawk hi.\nFuneral Parlour ah misi apuahte’n apumpi siansuah in, Make-up khawng nuhdingin akithawi uhciangin tua papipa pen akhut akhe atanglai mukhia uhhi.\nTuaciangin akhutdawh “Pulse” aomlaihiam cih a Check uhciangin asinailo ahihlam theikhia uh a, amanlang in Medical Team te zasak uhhi. Ahi zongin Medical Team te atunkhit ciangin tua papipa pen sitaktakta hi ci’n genkhia uhhi.\nTua misi apuahsak Funeral Company te’n papipa ii azi kiangah hoihtak in thudotna aneih uhciangin hih misi te innkuan sungah sumlepaai hamsatna “Financial Plight” aneihlamzong theikhia uh ahih manin, misiluang apuahsakna sumbei khempeuh amawkna in bawlsak uh cihi.\nTua Funeral Company ah Manager asem khat ii genna ah hihbangdan in asinailo, asikhin kisa in hongkipuak pen hihtawh athumveina hita hi ci’n genkhia cisawnsawn hi. Gamtuamtuam ah mihing khatpen asi asilo cih Legal takin agenkhiathei aki ciangtan aom hangin, China khuaneu khuata te ah thukhun akician taktak omlo cihi. Asi nailopi, asikhin bangin hongkibawlmawk leh khasiat huai lualodiam….. Khuadang ah khualzin in zintungphet, cikciang ciahding ci’n hongki dotpah seisaizong nopkhollo cileng….. Sawltak #zomidaily\nPrevious: Vanleng tuangding Passenger khat zatepsa in lut ahih manin kikaikhia\nNext: Tulai Gamsung Kipeizia ~ Bob Tuangpi\nThuthak Tomkimcing 5 Aug 2014\nBosco Thang Zo Mang sihvuina (Malaysia)


url: =Thai ah University sangsiapi khat meiholkhu dikin amahleh amah kisihbawl :: ZOMI DAILY\nposted on 22 January 2018 at 10:19 am Lomkholna: News, Sawltak, Thailand, World\nThailand, Mueang Nuea khuasung aom University sangsiapi khat mawtaw sungah meihol cihin amahleh amah ki sihbawl hi ci’n The Nation te’n genkhia uhhi.\nTua papen Rajabhat Si Sa Ket University ah sangsiapi asem laitak hi a, alungkhamlua ahih manin, amazat Pickup Truck sungkhat ah meihol thuk “Charcoal-burning Stove” cihsa in koih a, amahleh amah asiding in akibawl ahihi ci’n Thai Police te’n genkhia uhhi.\nTua University’ Dean pa ii aminpen Dr. Jakkraphan Somakesatrin kici a, kum 43 aphakhin khat ahihi. Rajabhat Si Sa Ket University geinai aom mawtaw koihna “Car Parking” khatah amawtaw khawlsak in, asungah meihol hal in akhu dikgawp ahih manin, tuatawh asi ahihi.\nAsih laitak Photo aki khahkhiatna ah Dr. Jakkraphan Somakesatrin pen mawtaw ahawlte tutna “Driver’s Seat” ah atusa in kimuthei a, anung ama tutna nunglian ah meihol halsa in akoih ahihi.\nTua asihna phual ah palik tetawh adelhkhawm Doctor khatin agenna ah hihpa pen aki muhkhiatma nai 6 hunlaipawl in asikhin hiding cihi. Mawtaw huihlut nadingteng khakcip in, asungah meihol cih ahih manin, naklahcip “Suffocation” in asi cihi.\nDr. Jakkraphan Somakesatrin ii azi in agenna ah apasal pen abeisa hunsung ah naseptawl in, lunggimna tamlua leh asikhang “Stress and High Blood Pressure” cihbangin omtheizel cihi.\nDr. Jakkraphan Somakesatrin ii aluanghawm pen Si Sa Ket hospital ah kipuak a, Autopsy kibawlding cih kiza hi.\nHih thuthang tawh kizui in meihol khupen lauhuai mahmah cih phawkding kisam hi. Zogam khuadam phadiakna khuate ah phalbi hunciangin innsungah meihol kicih in mei ki awi theihi. Innsung abit mahmah, adiakdiak in taihinn huih alut apusuak aomlohna abitcip munte ah meihol ii akhu pen lauhuai mahmah hi.\nGamzawng te ah meihol pen anhuanna, meilum awina in akizat hangin alauhuai mahmahkhat ahihi. Gamkhangto pawlkhat ah “Charcoal-burning suicide” ci’n amau leh amau kisihbawlna in meiholkhu dikthei uhhi. Nungdiak inzong Korea K-pop Star lasiam minthang khatzong “Charcoal-burning suicide” tawh amahleh amah aki sihbawl kici hi.\nMore: China ah suangmeihol khuk nasem mi 33 te awkcip in si\nMeihol akihal, akicih ciangin meikhu tepen Carbon Monoxide hipah a, tua meikhu dikkhaleng ihlung amcip theihi. Sawtveipi tua meiholkhu bekbek diksuaksuakleng aki sitheiziau himawk ahih manin, meihol azanglai nameltheih tanau te kidopding na hilhsawn in. Sawltak #zomidaily\nPrevious: Kalaymyo, Singunau vengsung ah Motorcycle kitaih, mi 1 si\nNext: Kachin khuasung mite athatlum Myanmar galkap te kum 10 thongkiading thukipia


url: =Ihmut nuam ~ Lian Tuang :: ZOMI DAILY\nposted on 8 July 2017 at 10:15 pm UTC+9:30 Lomkholna: Article, Liantuang\n2009 kum tukguah tam mahmah hun sunga ka tuakkha thu khat ahi hi. Ka nasepna mun Sawbua khua le Mawlaih khua kikal a Letsikan bual a cihna mun mual tungah kha khat sung keikia bek ka om hi.\nGammang tulak ahih banah lampi hamsa lua ahih manin lengla kuamah ong pai ngei khollo hi. Khangno khat ka hih mah bangin ka lung peuh leng ngaugau in ka nasep zong ka cimtak mahmah mai hi. “ Topa aw hih gammang tulak ah keikia bek banghang ong om sak peuhmah na hiam. Hih gamlak ah ka nitum pen ka nuntakna mahmah zong khiatna om sa kei mai ing”ci in khat veivei thu peuh ka gen zanzan hi.\nNitak khat ka zuminn mai ah Radio tawh la ngai kawm in ka tut hithiat leh Sawbua khua lam panin minih ong pai uh a, zum gei ong tun ciangin “ Tui ong dawn sak ve sia aw” ci in kawlpau tawh ong ngen hi. Numei khat le pasal khat hi a, a numei pen kum 30 gual le a pasal pen kum 20 gual ahi dingin ka mu hi.\nKei zong kelkong hong in ka zum huang sungah ka lut sak hi. Tui a dawn khit uh ciangin amau gel ong kihoho uh a, ”Mawlaih a pai ding hi ung. Aih hang gim lua mahmah ka hih manun tu zan hiah ong giak sak mai ve lam pai zo nawn mahmah kei ung” ci in a numei nu in huhna ong ngen hi.\nKa lungsim ah bel ka nuam giugiau lel hi. Pawl ngah ka kisa khinkhian hi. Amau gel a kiho ka ngaih phatphat leh zopau na hi mawk hi. Kei zong om theilo in no Zomi maw ka cih leh amau gel zong pau theilo liangin ong en lemlam uh hi. Anumei nu in “ Hi mah ung” ci in a aw ling deldel kawm khitui luang kawm sa in ong dawng kik hi. A pau zom zo loin ong kap phot zawzen hi.\nTawl khat khit ciangin a pau ong zom kik a “ Pasian in kei mahmah ahuh dingin nang hih lai ah ong koih hi in teh ka lung dam lua, Pasian mahmah hoih sa lua ing. Ko pen ka pasal Mawlaih ah thongkia ci aih cianga ka pano uh tawh a delh hi ung.\nNek theihlah bangmah pualo, meisah lah pualo, gilkial lua in lam nangawn pai zo nawn mahmah lo kaih ciang vua singphung khat peuh ah tawlnga in zingsang khauvak dong tucip mai ding I hia ci in ka kikupkup laitak un hih mun ong tung hi ung. Zum inn ka muh bek uh zong nuamlua kisa dai pualam ah guah a zuk hang om lel in khuavak ngak ni ci in a ngiahsun hi ung” cih ong gen hi.\nKei zong a nek ding uh bawlsak in ka ne sak pah a, nitak ciangin thucin thutang ka kiho uh hi. Amau zong nuam sa mahmah in ken zong khalum tuam ka kisa mahmah hi. Anumei nu in “ Pasian mahmah hoih sa lua ing” ci phapha hi.\nNitak ka lup ciangin ka lungsim tawngah “ Kei le kei lungleng in genthei mahmah ka kisak hang hih gammang tulakah ka na om manin mi khat le nih in Pasian tung lungdam koh lawh thei aihteh ka nasepna mannei mah e mawtaw” ci inka ngaihsun hi.\nTua ban ah kei hih lai ah ka om manin mawlaih le gunkhawm kikal khuamite in Telephone ( tua hun in cordless ) zang thei bek hi loin Khamphat pan Tamu dong ban ah India Myanma phoneline kizopna ah a mongneu khat pan, pangkha hi lo ka hiam ci in kei le kei tha kakipai hi.\nKa nasep thupi mahmah hi ci in ka ngaihsut khak ciangin ka lungsim nuam in ka thuaknate zong puaknop mahmah ka sa a, tua ni zan pen lungnuam takin ka ihmu hithiat hi. Lian Tuang\nPrevious: Penang ah Condo khat meikanggawp in asungah a awkcip mi 6 te ahunlap in ki honkhiathei\nNext: Malaysia, KLCC kuamsungteng ah Security Drill bawlding in palik dimzihziah\nNaupangno khatin anu kiangah sumngen in benggawp\nA (8) veina Siamsin Medical Trip leh a (9) veina Siamsin Summit nasepna pulakna


url: =Malaysia, KLIA sungah Immigration Department ah nasem mi 600 ki hemkhiasak :: ZOMI DAILY\nposted on 16 December 2017 at 3:27 pm Lomkholna: Malaysia, News, Sawltak, World\nMalaysia te ii vanleng tualpi ahi Kuala Lumpur International Airport (KLIA) sungah nasem mi 600 te amundang ah ki hemkhiasak, tuahkhiasak “transfer” cih theStar pan kiza hi. Tua aki Transfer khiasak mi 600 tepen Immigration Department sungah nasem vive ahi uhhi.\nTua nasemte aki Transfer khiasak Immigration Staff 600 te sungah pawlkhatpen Malaysia gamsung ah thumanlo tawh mi aguklutsak Smuggling Case, Human Trafficking tetawh kizopna omding kici hi.\nHihvai tawh kisai in Deputy Prime Minister Datuk Seri Dr Ahmad Zahid Hamidi in agenna ah Immigration Officer pawlkhat te’n alawmte uh zangsawn in, Bangladesh gampan in Malaysia gamsung ah mi honglutsak uhhi ci’n genkhia hi.\nAhi zongin tuabang in puaisa asem Syndicate tetawh akizompen Immigration Officer bangzah taktak cihpen akician in ki pulakkhialo hi. Aki Transfer sak khempeuh pen thumanlo ahih manin, aki Transfer sak hikhin samlo a, pawlkhat te pen ahuncingta in kumpi thukhun “civil service rotation policy” tawh aki Transfer sak pawlkhatzong kihel uh cihi.\nHihbang in thukham “law” palsatin Syndicate tetawh kipawlkhawm in nasem Officer tepen ki mawkkoih loding a, thukhun ombangin thu kibawlding hi.\nThumantak in nasem ciatciat adang Immigration Officer tampitak om cihzong mangngilh lohding kisam hi ci’n genkhia hi.\nTulaitak pen Immigration Officer sungah thumanlo in nasem te, Puaisa tawh akipawl te aki kankhiat laitak ahihi. Thumanlo nasemte tawh akipawl, makaipi akigawm in mi 7 kimankhin a, tualak ah KLIA sungah nasem Immigration Officer zong mi 2 kihel uhhi. Gamdangmi 2 zong kihel uhhi.\nVideo: 600 KLIA staff transferred, some suspected of trafficking\nMalaysia Police Department teleh Malaysian Anti-Corruption Commission tetawh kipawlkhawm in akisemkhawm, thukanna akinei ahihi. Hihbangin gamsung bitna anawngkaisak, National Security asusia, thukham palsatte pen ki mawkkoih hetloding hi ci’n Deputy Prime Minister in nakgen mahmah hi.\nMyanmar gampan puaisa tetawh honglut tethubel bangmah genkhiatna kizakha nailo a, ahi zongin tulaitak KLIA ah nasem Immigration Staff mi 600 bang ki hemkhiasak, Transfer sak himawk ahih manin, thumanlo tawh lutsim asawmte kidop huai mahmah khading hi. Sawltak #zomidaily\nPrevious: Uniform tawhkiteen’na mopawi ~ Lengtong Pauno\nNext: Nawi agolsaknuam numeino khat buanthuak


url: =Tulsa ah “Zomi Khang Thak Club” honpawi kinei :: ZOMI DAILY\nposted on 8 July 2019 at 10:05 pm Lomkholna: News, Zomi\nZomi Khang Thak Club, Zomi Future Generations Culb, Inc.\nZomi te’ sungah leitung khanzia tawh kizui in pilna siamna te zong hong khak toto mahmah ta hi. Tua khantohna tawh kizui in siatna tawh hong tonkhawm hi. Tua tawh kizui in adiakdiak in mundang gamdang om tuipi gal kai Zomi te’ sung innkuan sungah hong om zeuhzeuh ta hi.\nTua bang buaina hong kipatna a bulpi in innkuan khat pau leh ham ki sansiam lohna, lungsim tuam neihna leh i dinmun ngeina tel theihlohna hang ahi hi.\nTua bangin i minam sungah buaina a om lohna ding leh ki itna akhan semsem theihna dingin lunggulhna tawh khang kizom minam te i hih ding lunggulhna kinei hi.\nTua ahih man-in khang kizom minam i hih theihna dingin naupang te pattah ding lunggulhna kinei hi. Aisa lo-ngeek a zol cih bangin naupang te’ cidamna ding leh kidalna ding, pau leh lai, ngeina cih bang atuamtuam hilhna kinei hi.\nHih “Zomi Khang Thak Club” hon hun pen July 06, 2019 (2:00 PM – 4:30 PM) sung in Tulsa khuapi ah kinei hi. Tua hun sungah Rev. Dr. Kham Khan Khai @ Sia Khaipi (MCC) in honna, thupha piakna leh Pasian kammal tawh hanthotna hong nei hi.\nTua ban ah Rev. Thang Lam Mang @ Sia Mangpu (ZBCM of Tulsa) leh Pastor Cin Thang (FGAIM) te in zong amau muhna tuamtuam leh Pasian thu tawh hanthotna/ thapiakna hongnei uh ahih man-in tha kingah mahmah hi. Tua sang honna sungah sang naupang te’ nu leh pa ten zong hong uap thei uh ahih man-in hong picin suah mahmah hi. Kizopna ding: Master Kampu (918 406 7194) Pa Mangpi (918 906 9274)\nPrevious: ZAM Thupuak :: 07 Jul 2019 (Gamteelna lamtawh kisai thute)\nNext: A hibang bangin ~ Tdkhen


url: =ZYA HQ pan Nasep dan theihsak na :: ZOMI DAILY\nZYA HQ pan Nasep dan theihsak na\nposted on 3 April 2019 at 7:57 am Lomkholna: News, Zomi, ZYA\nSisan nasep zia\nNidang Sisan kisam te le Sisan piading te kiho sakin ki vai hawm hi. Sisan piate a thadim kik kul veve ahih manin pawlkhat ten tua ading Ks. tul 30-40 bang pia in aneilo ten 500-1000 cihbang in nana kipia uh hi.\nSum deih man ahih loh uh hang Sisan hawmte khatlekhat kithuza kik uh in lemkhinlo ahih manin zumpan ciangtan sakin kivai hawm hi.\nTua ading in Sisan thawl 1 kisamte in Ks. 10,000/- sipiate tha dim kik nading apiak ding ahi hi. Tuaban ah ZYA Zumpan Sisan hawmdingte inn ah pi in zato ah kipuak a man teh inn khakkikna datsi man Ks. 2,000/- kilak beh ding hi.\nMotor nasep zia\nLamkal accident zato puak, cina zato pan inn ciahpih cih a kipan Kalaymyo sipin huamsung pen sum kingenlo in a lungnuamlo a hong pia teitei te lah fund ah kilutsak hi.\nKalaymyo pua lam ahih le a nai, a gamla zui in sum kila hi. Motor hawl cial kul ahih manin le Motor Diesel manding cihdan bektawh amet kilalo in kipai sak hi. Motor neihsate pen aniam nam le 4×4 nam hilo ahih manin amual, aguam kantan kul namte lampi hoihloh nate kizui sak kim zolo hi. Tua dan a zat theih ding motor sang nam le 4×4 nam neihzawh nading zong aki hanciam mahmah laitak hi.\nOxygen nasep zia\nOxygen kisamte pen abung a mawkna in kikawmsak in, gas thunman pen Ks. 3,000/- tung ahih manin zumpan gas adimsa tawh ahih le Ks. 3,000/- kila hi. Apua lam pan athun nuamte zumpan a mawkna in abung kivaihawm sak hi.\nHih pen atangpi ading gelna hi a minam, pawlpi, khua ki deidan lo in kisem hi.\nAzenzen in bangmah nei hetlo takpite in Pawlpi Siate theihpihna maw, Hausa upate theihpihna maw tawh a khong in kivai hawmsak hi.\nSisan, Oxygen le Motor tawh nasep pen khang sawnsawn dong kizop zawh nading lunggulh na tawh fund kicing nei zo nailo ihih manin sum kila ahi hi. Ahih hang in bangmah neilo takpite ading in zong ZYA pan fund zonna ahun zui in kinei zel a Leitungbup Zomite in ahun zui mah in huhna, panpihna nongpiak manun zong nasep kizom toto thei hi.\nAtuam diak khat ah hih bangmah neilo takpi te ading ci in Kawlgam sungpan Sanggam Zomipih khat in Kawlsum Ks. 2,000,000/- hong piakkhiat manin zong kilung muang tuam mahmah hi. ZYA HQ, Kalaymyo April 2, 2019\nPrevious: Pasal’ ta neihtheihna a nawngkai sakthei thu tuamtuamte\nNext: Japan gamah kumpi thak le hunthak kipanding\nAmerican Citizen khat North Korea gamsung ah kiman leuleu: Kim Hak-song\nPaunak 22:6 ~ Dimno’ Pa\nNaupang tampi te tungah Covid-19 natna kimu khia\nTaiwan ah pasal khatin avengte muhna ah asanggamnu ngawng tansak